Pembantu tadbir didakwa seleweng wang bantuan pesakit kusta
Oleh MUHAMMAD AYMAN GHAFFA

30 Disember 2020, 2:22 pm
KOTA BHARU – Seorang pembantu tadbir mengaku bersalah di Mahkamah Sesyen di sini hari ini atas empat pertuduhan pecah amanah wang bantuan yang sepatutnya diserahkan kepada pesakit kusta sebanyak RM6,660 dua tahun lalu.
Tertuduh, Nurfatihah Rahimi, 30, membuat pengakuan itu selepas pertuduhan terhadapnya dibacakan oleh jurubahasa di hadapan Hakim Ahmad Bazli Bahruddin.
Mengikut pertuduhan pertama, tertuduh yang merupakan pembantu tadbir pejabat Persatuan Membantu Pesakit Kusta Malaysia (Malra) didakwa telah diamanahkan wang tunai sebanyak RM7,560 untuk diagihkan kepada 37 orang pesakit kusta secara serahan tangan.
Bagaimanapun, tertuduh didakwa hanya menyerahkan sebanyak RM6,600 kepada 33 orang pesakit kusta dan telah menyalahgunakan baki wang yang tidak diagihkan sebanyak RM960 pada bulan Disember 2018.
Bagi pertuduhan kedua, Nurfatihah dituduh pecah amanah jenayah wang tunai sebanyak RM7,000 untuk bilangan pesakit sama secara serahan tangan, namun hanya mengagihkan sebanyak RM4,600 kepada 23 orang pesakit kusta dengan menyalahgunakan baki wang tidak diagihkan sebanyak RM2,400 pada bulan Januari tahun lalu.
Mengikut pertuduhan ketiga, tertuduh didakwa pecah amanah jenayah wang tunai sebanyak RM7,300 untuk diagihkan kepada bilangan pesakit sama secara serahan tangan, namun hanya mengagihkan sebanyak RM5,600 kepada 28 orang pesakit kusta dengan menyalahgunakan baki wang tidak diagihkan sebanyak RM1,700 pada Februari tahun lalu.

Bagi pertuduhan terakhir, Nurfatihah didakwa pecah amanah jenayah wang tunai sebanyak RM7,000 untuk diagihkan kepada 32 orang pesakit secara serahan tangan, namun hanya mengagihkan sebanyak RM5,400 kepada 27 orang pesakit kusta dengan menyalahgunakan baki wang tidak diagihkan sebanyak RM1,600 pada Mac tahun lalu.
Keempat-empat kesalahan itu dilakukan oleh tertuduh di Pejabat Malra dekat Stadium Sultan Muhammad IV di sini kira-kira pukul 8 hingga 5 petang dalam tempoh empat bulan itu.
Tertuduh didakwa mengikut Seksyen 408 Kanun Keseksaan yang memperuntukkan hukuman penjara sehingga 14 tahun dan sebat dan denda jika sabit kesalahan.
Pendakwaan dikendalikan oleh Timbalan Pendakwa Raya, Abu Arsalnaa Zainal Abidin manakala tertuduh tidak diwakili peguam.
Ahmad Bazli tidak membenarkan sebarang jaminan ditetapkan kepada Nurfatihah.
Mahkamah juga menetapkan 27 Januari depan sebagai tarikh untuk menjatuhkan hukuman. – K! ONLINE


Pemandu Kancil lawan arus diburu polis
Oleh MOHD YUNUS YAKKUB

30 Disember 2020, 2:13 pm
KUALA LANGAT – Polis memburu seorang lelaki yang dipercayai memandu kereta jenis Perodua Kancil secara melawan arus di Kilometer 1 Jalan Banting Jugra malam tadi.
Pemangku Ketua Polis Daerah Kuala Langat, Deputi Superintendan Kamalariffin Aman Shah berkata, ini susulan rakaman video terima pihaknya berhubung kejadian tersebut pukul 11.45 malam tadi.
Katanya, berdasarkan rakaman itu dipercayai berlaku apabila suspek dari arah Jalan Bandaran menghala ke Jugra yang berada di lorong kanan telah memasuki ke laluan bertentangan sehingga simpang lampu isyarat Jalan Sungai Nangka.
“Bertindak atas maklumat, polis kemudiannya telah pergi ke rumah suspek namun didapati tiada penghuni dan hanya kereta Perodua Kancil diletakkan di luar pagar rumahnya.
“Usaha mengesan suspek lelaki India yang berlingkungan umur antara 30 hingga 40 tahun itu sedang giat dijalankan dan orang ramai yang mempunyai maklumat diminta menghubungi Inspektor Masrol Mohd. Din di talian 011-1853 9115,” katanya ketika dihubungi Kosmo! hari ini.
Jelas beliau, kes disiasat mengikut Seksyen 42 (1) Akta Pengangkutan Jalan 1987 kerana memandu secara melulu dan membahayakan.

Kosmo! terdahulu melaporkan sebuah kereta jenis Perodua Kancil dipandu melawan arus berhadapan Sekolah Kebangsaan Sri Langat tular di laman sosial Facebook.
Dalam video berdurasi selama 29 saat itu yang dirakam pengguna jalan raya turut menyebut nombor pendaftaran kereta tersebut. – K! ONLINE


Bapa durjana didakwa lakukan amang seksual terhadap dua anak
Oleh MUHAMMAD AYMAN GHAFFA

30 Disember 2020, 2:47 pm
KOTA BHARU – Seorang buruh yang bekerja kampung dihadapkan ke Mahkamah Sesyen di sini hari ini atas tiga pertuduhan melakukan amang seksual terhadap dua orang anak kandung yang berusia enam dan 14 tahun sejak tahun lalu.
Tertuduh bagaimanapun mengaku tidak bersalah selepas pertuduhan terhadapnya dibacakan oleh jurubahasa di hadapan Hakim Ahmad Bazli Bahruddin.
Mengikut pertuduhan pertama, tertuduh didakwa telah menggeselkan kemaluan pada badan anak perempuannya yang berusia enam tahun.
Kesalahan itu dilakukan oleh tertuduh di sebuah kampung di Machang kira-kira pukul 5 petang pada 1 Disember lalu.
Bagi pertuduhan kedua, tertuduh didakwa telah memasukkan tangan ke dalam seluar anak perempuannya itu di lokasi sama kira-kira pukul 10 malam pada 2 November lalu.
Pendakwaan terhadap dua pertuduhan itu dikemukakan mengikut Seksyen 14 (a) Akta Kesalahan-Kesalahan Seksual Terhadap Kanak-Kanak 2017 dibaca bersama Seksyen 16 akta sama yang membawa hukuman penjara tidak melebihi 20 tahun dan sebat jika sabit kesalahan.

Mengikut pertuduhan ketiga, tertuduh didakwa melakukan amang seksual terhadap seorang lagi anak perempuannya yang berusia 14 tahun di lokasi sama kira-kira pukul 5.30 petang pada bulan Februari tahun lalu.
Tertuduh didakwa mengikut Seksyen 14 (b) Akta Kesalahan-Kesalahan Seksual Terhadap Kanak-Kanak 2017 dibaca bersama Seksyen 16 akta sama yang membawa hukuman penjara tidak melebihi 20 tahun dan sebat jika sabit kesalahan.
Pendakwaan dikendalikan oleh Timbalan Pendakwa Raya, Abu Arsalnaa Zainal Abidin manakala tertuduh diwakili peguam Syed Muhammad Syafiq Syed Abu Bakar.
Terdahulu, Abu Arsalnaa memohon agar mahkamah tidak menetapkan sebarang ikat jamin kerana khuatir tertuduh akan mengganggu mangsa yang juga merupakan anak kandungnya.
Syed Muhammad Syafiq memohon ikat jamin selain berjanji anak guamnya tidak akan mengganggu mangsa.
Mahkamah bagaimanapun tidak membenarkan sebarang ikat jamin terhadap tertuduh dan menetapkan tarikh 31 Januari depan untuk sebutan semula kes. – K! ONLINE


PTPTN capai deposit SSPN RM1.3 bilion
Oleh NOR SHAFAWATI YUP

30 Disember 2020, 3:00 pm
SEREMBAN – Perbadanan Tabung Pendidikan Tinggi Nasional (PTPTN) telah mencapai 87.05 peratus atau RM1.3 bilion jumlah deposit bagi akaun Skim Simpanan Pendidikan Nasional (SSPN) berbanding sasaran RM1.5 bilion yang ditetapkan pada tahun 2020.
Pengerusi PTPTN,  Wan Saiful Wan Jan berkata, jumlah deposit RM1.3 bilion itu dicatatkan setakat 30 November lalu dan pihaknya yakin sasaran yang ditetapkan PTPTN pada tahun ini dapat dicapai menjelang hari-hari terakhir sebelum menginjak ke tahun baharu.
“Jumlah deposit (RM1.3 bilion) ini juga meningkat sebanyak 63 peratus berbanding RM800.84 juta bagi tempoh yang sama pada tahun 2019.
“Secara keseluruhan, sehingga 30 November 2020, sebanyak 4.77 juta akaun SSPN telah dibuka dengan deposit yang diterima berjumlah RM7.19 bilion,” katanya pada sidang akhbar sempena Program Bantuan Persekolahan 2021 di Cattleya, Senawang sini hari ini.
Terdahulu, beliau menyampaikan sumbangan kepada 410 pelajar daripada keluarga berpendapatan rendah (B40) sekitar Negeri Sembilan sempena program tersebut yang dianjuran oleh PTPTN dan Persatuan Pedagang dan Pengusaha Melayu Malaysia Negeri Sembilan (PERDASAMA).
Menurut Wan Saiful, pihak PTPTN juga menjangkakan jumlah akaun baharu SSPN akan meningkat pada tahun 2021 dengan pelbagai promosi ditawarkan selain menggalakkan ibu bapa menabung demi masa depan anak-anak.

“Bagi tempoh Januari sehingga 30 November 2020, sebanyak 385,288 akaun SSPN telah dibuka iaitu 96.32 peratus daripada sasaran 400,000 akaun baharu pada tahun 2020.
“Pegawai kita telah bergerak ke seluruh negara bagi meneruskan aktiviti berkempen bagi menggalakkan ibu bapa menabung, sambutan dan sokongan yang diberikan amat baik,” katanya.
Jelas Wan Saiful, beliau juga berharap kadar dividen yang ditawarkan oleh SSPN kekal kompetitif berbanding institusi kewangan lain.
“Pada tahun 2019, kadar dividen yang diberikan adalah kompetitif iaitu empat peratus, dan saya berpandangan keuntungan yang diperoleh perlu dikongsikan dengan rakyat supaya mereka juga mendapat manfaat,” katanya.
Terdahulu pada majlis tersebut, PTPTN telah menyampaikan bantuan persekolahan berjumlah RM41,000 di mana setiap pelajar akan menerima bantuan bernilai RM100 iaitu RM80 dalam bentuk Baucer Mydin untuk kelengkapan persekolahan, manakala RM20 dalam bentuk akaun Skim Simpanan Pendidikan Nasional (SSPN-i). – K! ONLINE


Wanita maut akibat lori buat pusingan U
Oleh MOHD YUNUS YAKKUB

30 Disember 2020, 2:43 pm
KUALA LANGAT – Tindakan sebuah lori yang membuat pusingan U sesuka hati menyebabkan seorang wanita maut dalam kemalangan di persimpangan lampu isyarat di Jalan Klang-Banting-Port Dickson, di sini malam tadi.
Dalam kejadian kira-kira pukul 10.45 malam itu, mangsa, Nur Ariany Syahira Mohd. Syahir, 20, yang cedera di kepala disahkan meninggal dunia ketika menerima rawatan di Hospital Tengku Ampuan Rahimah (HTAR) Klang.
Pemangku Ketua Polis Daerah Kuala Langat, Deputi Superintendan Kamalariffin Aman Shah berkata, berdasarkan siasatan awal mendapati kemalangan dipercayai berlaku apabila lori dipandu lelaki berusia 37 tahun itu dalam perjalanan ke Klang dari Telok Panglima Garang.
Katanya, sebaik tiba lokasi kejadian dikatakan lori berkenaan telah melakukan pusingan U apabila lampu isyarat berwarna hijau walaupun kawasan tersebut tidak dibenarkan melakukan demikian.
“Mangsa yang menunggang motosikal jenis Yamaha Ego Solariz dari arah belakang kemudiannya telah melanggar bahagian tengah lori tersebut.
“Impak pelanggaran itu menyebabkan mangsa cedera di kepala dan disahkan meninggal dunia pukul 12.32 tengah malam tadi ketika menerima rawatan kecemasan di HTAR,” katanya ketika dihubungi Kosmo! hari ini.

Kata beliau, pemandu lori tersebut bagaimanapun tidak mengalami sebarang kecederaan.
Sehubungan itu, Kamalariffin meminta orang ramai yang mempunyai maklumat berhubung kejadian itu menghubungi pegawai penyiasat kes, Inspektor Mazrol Mohd. Din di talian 011-1853 9115.
“Kes disiasat mengikut Seksyen 41(1) Akta Pengangkutan Jalan 1987,” katanya. – K! ONLINE


Geng Kecik Benut lumpuh
Oleh MOHAMAD FAHD RAHMAT

30 Disember 2020, 2:34 pm
KLUANG – Dua lelaki dipercayai ahli Geng Kecik Benut yang aktif melakukan kegiatan jenayah curi kenderaan dan dadah diberkas dalam serbuan berasingan di Batu Pahat serta Pontian dekat sini petang semalam.
Dalam serbuan bermula pada pukul 3.30 petang itu, kedua-dua suspek masing-masing berusia 26 dan 56 tahun merupakan warga tempatan.
Ketua Polis Daerah Kluang Asisten Komisioner Law Hang Seng berkata, kejayaan tangkapan itu adalah hasil risikan dan intipan sepasukan anggota Balai Polis Simpang Renggam.
“Pasukan serbuan melakukan pemeriksaan ke atas sebuah rumah di Taman Midori Simpang Renggam, Rengit Batu Pahat dan Jalan Parit Haji Adnan Parit Sikom Pontian.
“Hasil pemeriksaan terbabit polis dua buah kereta Proton Waja, sebuah lori jenis Isuzu dan sebuah Nissan Cerfiro yang dianggarkan berjumlah melebihi RM100,000,” katanya dalam satu kenyataan di sini hari ini.
Hang Seng berkata, hasil semakan mendapat suspek mempunyai rekod jenayah lampau berkaitan curi kenderaan dan dadah.

Katanya, polis percaya dengan tertumpasnya geng itu dapat menyelesaikan empat kes kecurian kenderaan yang dilaporkan sebelum ini.
Menurutnya, kes disiasat mengikut Seksyen 379 A Kanun Keseksaan (Curi Kenderaan) dan jika sabit kesalahan boleh dijatuhi hukuman penjara sehingga tujuh tahun atau kedua-duanya.
“Tangkapan direman empat hari sehingga 2 Januari depan bagi membantu siasatan bersabit kes kes curi di Kluang dan daerah lain,” katanya. – K! ONLINE


Neelofa ada masalah personaliti narsistik?
Oleh KOSMO!

30 Disember 2020, 2:59 pm
PETALING JAYA – Tular dalam laman sosial hari ini tentang kajian dan pemerhatian yang dibuat oleh seorang pengguna Facebook bernama Putera Nur Muhammad Raihan selepas mendakwa selebriti popular, Neelofa sebenarnya mempunyai gejala mental yang dipanggil narsistik atau Narcissistic Personality Disorder (NPD).
Menerusi penulisan yang dimuat naik dalam Facebook miliknya, lelaki tersebut memberitahu bahawa dia gemar membuat kajian tentang sifat psikologi seseorang dan mengaku telah menjalankan berpuluh-puluh kajian tentang Neelofa.
“Aku dah sampai pada titik pencarian kajian tentang psikologi seseorang yang aku minat iaitu Neelofa.
“Aku suka karakter Neelofa dan siapa kenal aku, aku suka menulis tentang psikologi manusia,” katanya.
Dalam kajian tersebut, lelaki terbabit memberitahu tahap NPD selebriti tersebut berada pada ‘aras tinggi’ berdasarkan beberapa kenyataan yang pernah Neelofa berikan terhadap media.
Dalam penjelasan kajian yang dimuat naik tersebut, lelaki itu telah menggunakan beberapa contoh kontroversi yang terjadi terhadap Neelofa sebelum ini sehinggalah kepada perkembangan terbaharu membabitkan dirinya dengan pendakwah bebas yang juga bakal suaminya, PU Riz.

“Aku tolak sekeras-kerasnya khabar angin yang bersandar daripada cakap-cakap orang walaupun nampak berasas,” jelasnya mengenai pembentangan teori berkenaan.
Walaupun hantaran yang dibuat oleh lelaki terbabit sangat panjang dan kelihatan meyakinkan, namun apa sahaja yang dijelaskan oleh lelaki tersebut hanyalah teori sahaja dan sukar untuk mengesahkannya.
NPD ialah keadaan seseorang yang menganggap dirinya jauh lebih penting daripada orang lain, memiliki keinginan yang tinggi untuk dipuji atau dibanggakan dan memiliki sifat empati yang rendah terhadap orang lain.
Sementara itu, pengurus Neelofa, Shawn Amer ketika dihubungi Kosmo! untuk mendapatkan kenyataan berhubung perkara tersebut memaklumkan bahawa selebriti itu sama sekali enggan melayan isu remeh berkenaan.
Terdahulu, Neelofa dan PU Riz atau nama sebenarnya Haris Ismail sohor dalam Twitter selepas netizen mendakwa hubungan mereka kini dilanda badai.
Bagaimanapun, Neelofa dalam satu kenyataan menerusi video yang dimuat naik pada 27 November lalu memberitahu bahawa setiap hubungan ada cerita-cerita tersendiri dan tidak manis untuknya mengeluarkan kenyataan membelakangi ahli keluarga.
Bahkan, bekas pengacara MeleTOP itu juga berkata, keluarganya kini dalam proses perbincangan untuk mencari titik penyelesaian untuk kedua-dua belah pihak. K! ONLINE


50 banduan lokap IPD Kulai dikuarantin
Oleh KHAIRUL MOHD. ALI

30 Disember 2020, 2:40 pm
KULAI – Sudahlah dipenjara, dikuarantin pula. Itu nasib dialami seramai 50 tahanan di lokap Ibu Pejabat Polis Daerah (IPD) Kulai di sini selepas dua tahanan didapati positif Covid-19 minggu lalu.
Ketua Polis Johor, Datuk Ayob Khan Mydin Pitchay berkata, selain itu, dua anggota turut diberikan arahan kuarantin kerana menjadi kontak rapat pesakit terbabit.
Jelasnya, keadaan bagaimanapun terkawal dan IPD berkenaan beroperasi seperti biasa.
“Minggu lalu, dua tahanan di lokap IPD Kulai dilaporkan positif Covid-19. Sehubungan itu seramai 50 banduan telah menjalani ujian saringan swab test dan kini dikuarantin.
“Turut dikuarantin adalah dua anggota polis yang bertugas di lokap berkenaan dan merupakan kontek tahanan positif,” katanya ketika dihubungi di sini hari ini.
Difahamkan, dua tahanan yang positif telah dibawa ke hospital untuk mendapatkan rawatan. – K! ONLINE


Dua gelandangan peluk Islam
Oleh ZAKKINA WATI AHMAD TARMIZI

30 Disember 2020, 2:54 pm
SEREMBAN – Dua gelandangan memilih memeluk Islam selepas beberapa kali menyertai kelas agama yang dianjurkan di Pusat Gelandangan Dapur Kausar, Jalan Kapitan Tam Yeong dekat sini.
Lee Yuen Choy, 55, atau menggunakan nama Islamnya, Muhammad Adam Abdullah dan Lee Lai Phang, 56, atau Hawa Abdullah melafazkan dua kalimah syahadah dihadapan Penolong Pegawai Hal Ehwal Islam, Shasainie Siau Abdullah.
Menurut Muhammad Adam, penghijrahannya itu disifatkan sebagai satu rahmat kerana berasa tenang selepas menyertai kelas mengaji yang dianjurkan di pusat gelandangan berkenaan.
“Sebelum ini, saya pernah bekerja bersama rakan-rakan Melayu dan melihat mereka bersolat namun pada masa itu tidak fikir lagi untuk memeluk Islam.
“Bagaimanapun, sejak saya menjadi gelandangan saya banyak menghabiskan masa di pusat ini dan menyertai kelas mengaji selama lebih sebulan,” katanya ketika ditemui Kosmo! di sini semalam.
Muhammad Adam berkata, dia kini sudah memasuki kelas mengaji dan mahu mempelajari cara bersolat selepas ini.

“Kini, saya akan meneruskan kelas mengaji dan akan mempelajari cara bersolat. Saya berharap dapat mendalami agama Islam dengan lebih dekat,” katanya.
Bagi Hawa pula, minatnya terhadap Islam timbul selepas seronok melihat rakan-rakan gelandangan lain menyertai kelas mengaji.
“Saya amat seronok melihat rakan-rakan lain di sini kemudian timbul minat untuk belajar dan akhirnya memilih untuk masuk Islam pada hari ini.
“Sejak saya tinggal di sini saya menerima didikan daripada rakan-rakan Melayu yang lain jadi selepas ini akan terus mendalami agam ini,” katanya.
Sementara itu, Pengurus Dapur Kausar, Azlin Ali berkata, buat pertama kali, terdapat dua gelandangan yang dibantu telah melahirkan rasa minat untuk memasuki Islam di pusat berkenaan.
“Mereka memberitahu saya mereka ingin mendalami agama Islam jadi saya ada memberi pendedahan sedikit selain memberi mereka peluang menyertai kelas agama yang diadakan di pusat gelandangan ini,” katanya. – K! ONLINE


Anwar pemimpin tidak boleh dipercayai
Oleh NOR AZIHAN MD. GHAZALI

31 Disember 2020, 7:28 pm
SHAH ALAM – Ketua Pembangkang, Datuk Seri Anwar Ibrahim dilabelkan sebagai pemimpin yang tidak boleh dipercayai selepas menolak tawaran Parti Pejuang Tanah Air (Pejuang) untuk bekerjasama menerusi Pakatan Harapan (PH) Plus.
Pengerusi Pejuang, Tun Dr. Mahathir Mohamad berkata, pihaknya amat terkilan dengan sikap Anwar yang dilihat enggan bekerjasama dan menolak pelawaannya apabila menawarkan diri untuk menjadi Perdana Menteri bagi tempoh enam bulan.
“Bila PH kalah dan tidak lagi menjadi kerajaan, kita cuba untuk bekerjasama dengan beliau meskipun Parti Pribumi Bersatu Malaysia (Bersatu) tidak lagi berada bersama PH.
“Menerusi PH Plus, kita tawarkan diri untuk bekerjasama dengan PH dan Anwar namun, dia tolak saya bulat-bulat.
Jadi, yang menolak tawaran ini bukan saya tetapi dia (Anwar),” kata pada sidang akhbar selepas program Amanat Perjuangan 2021 di sini hari ini
Beliau berkata demikian bagi mengulas tawaran Anwar termasuk kepadanya untuk bekerjasama dengan PH namun perlu mematuhi prinsip penubuhannya bagi memastikan tiada agenda peribadi yang akan menyebabkan kehancuran seperti berlaku sebelum ini.
Jelas Mahathir lagi, pihaknya juga kecewa apabila tawarannya untuk meletak Presiden Parti Warisan Sabah (Warisan), Datuk Seri Mohd. Shafie Apdal sebagai Perdana Menteri juga ditolak Anwar.

“Saya beri nama Shafie pun dia tidak mahu dan nak juga jadi Perdana Menteri. Dia kena tahu, dia tidak boleh jadi Perdana Menteri kalau tidak ada sokongan yang cukup,” tegasnya.
Mengulas berkenaan hasrat Anwar untuk meletak jawatan jika tidak mendapat sokongan majoriti di parlimen, Ahli Parlimen Langkawi itu mengakui dia sudah lama mengenali sikap Anwar dan sudah memahami tindak tanduk pemimpin berkenaan.
“Kita hitung tengok Anwar adakah dia pernah tunai janji? Berapa kali dia hendak jatuhkan kerajaan?
“Kalau hendak percaya lagi dengan apa dia kata itu masalah kamu (rakyat). Saya tidak percaya apa sahaja dia cakap. Saya cuba bekerjasama dengan dia sehinggakan saya sanggup mengenepikan pendirian sendiri semata-mata untuk bekerja dengannya,” katanya. -K! ONLINE


Lima keutamaan kerajaan tahun 2021
Oleh NOR IDAYU BOSRO

31 Disember 2020, 10:06 pm
PUTRAJAYA – Perdana Menteri, Tan Sri Muhyiddin Yassin menggariskan lima keutamaan kerajaan bagi tahun 2021 dalam satu strategi bersepadu pemulihan negara pasca Covid-19.
Beliau berkata, pertamanya, kerajaan akan mempertingkatkan tahap kesihatan awam melalui perolehan bekalan vaksin Covid-19 dan melancarkan program vaksinasi di seluruh negara.
Menurutnya, kerajaan juga akan mengutamakan pengukuhan ekonomi prihatin rakyat dan memacu pertumbuhan ekonomi negara pasca Covid-19 melalui pelaksanaan Belanjawan 2021 dan Rancangan Malaysia Ke-12.
“Keutamaan ketiga diberikan kepada aspek kestabilan politik dan kerajaan termasuk tadbir urus yang baik sebagai asas kepada pemulihan ekonomi yang mampan.
“Seterusnya ialah menjamin kedaulatan negara terpelihara dan kedudukan Malaysia di persada antarabangsa diperhebat.
“Keutamaan kelima dan terakhir ialah memperkukuh hubungan antara kaum dan agama dalam membentuk masyarakat yang bersatu padu menentang sebarang ancaman,” katanya.

Beliau berkata demikian semasa menyampai perutusan khas sempena tahun baharu 2021 yang disiarkan secara langsung di saluran Radio Televisyen Malaysia hari ini.
Sementara itu, Muhyiddin mengajak semua masyarakat di negara ini untuk melangkah ke tahun baharu dengan satu semangat dan keazaman baharu.
“Saya ingin menyeru saudara dan saudari sekalian agar terus memperkukuhkan azam, memperteguh iltizam dan memantapkan ikhtiar kita untuk bersama-sama membendung pandemik Covid-19,” katanya.
“Marilah kita sama-sama menggembeleng kekuatan dan kecekalan yang ditunjukkan sepanjang tahun lalu untuk melangkah ke tahun baharu dengan semangat yang lebih kental,” katanya. -K! ONLINE


20 Januari 2021 tarikh buka sekolah
Oleh MOHD RASDAN AHMAD

31 Disember 2020, 11:08 pm
PETALING JAYA – Sesi persekolahan bagi tahun 2021 akan bermula pada 20 Januari, jelas Perdana Menteri, Tan Sri Muhyiddin Yassin hari ini
Jelasnya , keputusan tersebut dibuat kerana ramai ibu bapa yang risau anak-anak mereka tidak dapat mengikuti pembelajaran dalam keadaan yang sempurna.
“Dengan mengambil kira keperluan untuk anak-anak mengikuti pembelajaran dalam situasi sebenar di sekolah, saya ingin memaklumkan bahawa kesemua institusi pendidikan di bawah Kementerian Pendidikan Malaysia (KPM) akan dibuka mengikut takwim yang telah diumumkan pada 8 November lalu,” katanya.
Beliau berkata demikian ketika menyampaikan perutusan khas sempena Sambutan Tahun Baru 2021 yang bertemakan Bersemangat Melangkah Ke Tahun Baharu 2021 pada malam tadi.
Sementara itu, Muhyiddin berkata, pembukaan bagi institusi pendidikan swasta dan antarabangsa yang berdaftar dengan KPM bagi sesi 2021 adalah tertakluk kepada kalender akademik institusi tersebut mengikut prosedur operasi standard yang ditetapkan Majlis Keselamatan Negara.
“Bagi yang menuntut di institusi pengajian tinggi (IPT), Kementerian Pengajian Tinggi (KPT) akan membenarkan pelajar tempatan kembali ke kampus secara berfasa mengikut IPT masing-masing seawal 1 Mac 2021,” katanya.

Dalam pada itu, bagi IPT yang terletak di Sabah dan Sarawak, kemasukan pelajar tertakluk kepada prosedur yang diguna pakai oleh kerajaan negeri masing-masing. -K! ONLINE


KPKT nafi beri kebenaran guna jata untuk iklan pinjaman wang dalam talian
Oleh NOR IDAYU BOSRO

31 Disember 2020, 7:54 pm
PUTRAJAYA – Kementerian Perumahan dan Kerajaan Tempatan (KPKT) menafikan memberi kebenaran kepada sebuah aplikasi pemberi pinjam wang ‘Elektronik-Dana’ untuk menggunakan jata kementerian di dalam tawaran iklan pinjaman wang menerusi aplikasi tersebut seperti yang ditularkan di media sosial.
Menerusi satu kenyataan, KPKT berkata, aplikasi pemberi pinjam wang itu tidak berdaftar di bawah Akta Pemberi Pinjam Wang 1951 [Akta 400] yang dikawal selia oleh pihak kementerian.
“Berdasarkan semakan oleh Bahagian Kawalan Kredit Komuniti KPKT, aplikasi tersebut merupakan sebuah aplikasi pemberi pinjam wang yang tidak berdaftar,” katanya di sini hari ini.
KPKT berkata, sehubungan itu, orang awam diminta untuk lebih berhati-hati sebelum melakukan sebarang urusan pinjaman dengan membuat semakan status sesebuah syarikat pemberi pinjam wang menerusi aplikasi yang telah dibangunkan oleh KPKT iaitu i-KrediKom.
Orang ramai yang ingin membuat aduan boleh berbuat demikian dengan menyalurkan maklumat kepada https://aduan.kpkt.gov.my untuk tindakan lanjut.
Sebarang pertanyaan lanjut, sila hubungi Bahagian Kawalan Kredit Komuniti KPKT di talian 03-889 1466.

Terdahulu tular di laman sosial satu perkongsian aplikasi ‘Elektronik-Dana’ yang dipercayai menyalahgunakan jata kementerian bagi tujuan iklan tawaran pinjawan wang dalam talian. -K! ONLINE


Kiribati, Tonga pertama sambut 2021
Oleh KOSMO!

31 Disember 2020, 8:28 pm
LONDON – Negara pertama yang menyambut kehadiran Tahun Baru di dunia merupakan kepulauan kecil di Lautan Pasifik iaitu Tonga, Samoa, Kiribati dan Pulau Krismas, lapor portal berita Metro.co.
Penduduk  rantau itu menyatakan ‘hello’ kepada Tahun Baru 2021 pada pukul 6 petang (waktu Malaysia). Sambutan Tahun Baru kali ini suram berikutan langkah sekatan bagi membendung penularan Covid-19.
Seterusnya, rakyat New Zealand akan menyambut kedatangan Tahun Baru sekitar pukul 6.15 petang (waktu Malaysia).
Rantau paling lambat menyaksikan kehadiran Tahun Baru adalah Amerika Utara dan Amerika Selatan, manakala tempat terakhir menerima kedatangan Tahun Baru 2021 adalah Pulau Baker dan Pulau Howland di Lautan Pasifik. Dua pulau tidak berpenghuni itu adalah milik Amerika Syarikat.
Tempat berpenghuni terakhir yang menyambut Tahun Baru ialah Samoa Amerika iaitu pada pukul 7 petang (waktu Malaysia) esok. – Agensi


Tiga kenangan paling terkesan buat Zulkifli
Oleh MOHD. HUSNI MOHD. NOOR

31 Disember 2020, 9:02 pm
PUTRAJAYA – Tiga kenangan yang paling terkesan di hati Menteri di Jabatan Perdana Menteri (Hal Ehwal Agama) Datuk Seri Zulkifli Mohamad al-Bakri sepanjang tahun 2020.
Antaranya ialah kejayaan inisiatif #MusaadahCovid-19, pengalaman berharga mentadbir portfolio hal-ehwal agama dan usaha berterusan menambah baik tadbir urus hal-ehwal Islam.
Berkongsi perkara itu menerusi laman sosialnya, Zulkifli berkata, inisiatif #MusaadahCovid-19 berjaya mengagihkan sejumlah RM365.5 juta kepada 12 kelompok sasar di seluruh Malaysia bermula Mac lalu.
“Ini tidak termasuk agihan bulanan zakat kepada asnaf Wilayah Persekutuan yang mencecah RM623.6 juta dan lain-lain.
“Insya-Allah, saya akan keluarkan Kad Laporan Mac – Disember 2020 Jabatan Perdana Menteri (Hal-Ehwal Agama) untuk penelitian semua rakyat Malaysia,” katanya.
Zulkifli berkata, ia satu kepuasan yang amat mendalam apabila melihat sendiri aliran keluaran wang zakat, sedekah, wakaf dan lain-lain kepada mereka yang memerlukan.

Selain itu, Zulkifli berkata, beliau mengakui tugas yang yang dipikul sekarang memang mencabar namun, tetap berazam untuk melaksanakan apa yang terbaik untuk agama, bangsa dan negara dalam tempoh ini.
“Alhamdulillah, bagi yang mengikuti perkembangan yang saya kongsikan di semua media sosial saya (Facebook, Instagram, Twitter, Youtube dan Telegram Messenger), banyak perubahan yang telah dilaksanakan dalam tadbir urus hal ehwal Islam di peringkat persekutuan.
“Menerima amanah dalam tempoh getir pandemik Covid-19 sememangnya pengalaman yang baharu buat saya.
“Saya juga punya rakan sekerja yang amat memahami dan kami saling melengkapi. Terima kasih kepada Timbalan Menteri di Jabatan Perdana Menteri (Hal Ehwal Agama), Ahmad Marzuk Shaary,” ujar beliau. -K! ONLINE


76 polis di Johor positif Covid-19
Oleh MOHAMAD FAIZAL HASHIM

31 Disember 2020, 7:42 pm
JOHOR BAHRU – Seramai 76 warga Polis Diraja Malaysia (PDRM) di negeri ini termasuk ahli keluarga disahkan positif Covid-19 setakat ini.
Ketua Polis Johor, Datuk Ayob Khan Mydin Pitchay berkata, jumlah itu melibatkan dua pegawai, 29 anggota, empat kakitangan awam dan 41 ahli keluarga.
Katanya, bagi mereka yang dikuarantin pula, membabitkan seramai 401 individu iaitu 16 pegawai, 366 anggota, tiga kakitangan awam dan 16 ahli keluarga.
“Angka ini dijangka akan meningkat dan sedang menunggu hasil ujian saringan yang dibuat.
“Ibu Pejabat Polis Daerah (IPD) Kota Tinggi merekodkan kes paling tinggi setakat ini dengan 13 anggota dan 12 ahli keluarga manakala seramai 125 individu sedang kuarantin,” katanya pada sidang akhbar di Ibu Pejabat Polis Kontinjen IPK Johor di sini hari ini.
Ayob Khan berkata, setakat ini, tenaga kerja PDRM Johor masih mencukupi biarpun kes positif dan yang sedang menjalani kuarantin kian meningkat.

“Kita juga akan mengatur gerak pasukan lain seperti Pasukan Simpanan Persekutuan (FRU) untuk mengemas kini kekuatan yang ada.
“Dalam pada masa yang sama, kita juga akan melihat di daerah mana yang ada lebihan untuk kita gunakan anggota terlibat bagi membantu daerah yang kritikal,” katanya.
Dalam pada itu, Ayob Khan memberitahu, pihaknya juga akan menempatkan tahanan yang positif dari lain-lain daerah ke Dewan Arena Segitiga, Taman Desa Sejahtera, Kota Tinggi.
Ahad lalu, Kementerian Kesihatan Malaysia (KKM) melaporkan terdapat peningkatan jangkitan Covid-19 dikesan dalam kalangan tahanan di Lokap IPD Kota Tinggi dan hasil saringan mendapati 125 kes positif Covid-19.
Menteri Kanan (Kluster Keselamatan) Datuk Seri Ismail Sabri Yaakob berkata, keputusan pelaksanaan Perintah Kawalan Pergerakan Diperketatkan (PKPD) selama 14 hari sehingga 10 Januari melibatkan dewan yang menempatkan tahanan positif Covid-19 dibuat atas nasihat dan penilaian risiko oleh KKM.-K! ONLINE


Perintah berkurung Tahun Baru di India
Oleh KOSMO!

31 Disember 2020, 8:02 pm
NEW DELHI – New Delhi dan bandar utama lain di India melaksanakan  perintah berkurung di ambang Tahun Baru ketika kerajaan meningkatkan usaha mengekang penularan gelombang baharu koronavirus.
Di ibu kota India berkenaan, perintah berkurung berkuat kuasa selama dua hari dari pukul 11 malam hingga 6 pagi (waktu tempatan) manakala perhimpunan dihadkan kepada lima orang walaupun di luar waktu perintah berkurung, kata pihak berkuasa.
Pada kebiasaannya, berpuluh-puluh ribu orang berkunjung ke pusat bandar New Delhi untuk meraikan Tahun Baru.
Bagaimanapun, ketika usaha dibuat untuk mengesan beribu-ribu orang yang pulang dari Britain baru-baru ini ekoran penularan varian baharu koronavirus, New Delhi menyertai sebilangan negeri di India yang melaksanakan sekatan ketat semasa Tahun Baru. Ibu kota India itu memiliki 20 juta penduduk
Hab kewangan India, Mumbai dan bandar-bandar utama lain di negeri Maharashtra telah mengarahkan perintah berkurung waktu malam sehingga 5 Januari ini.
Rajasthan dan Uttarakhand yang menjadi destinasi pelancong asing pada hujung tahun di samping Tamil Nadu, Gujarat serta Karnataka semuanya mengarahkan perintah berkurung pada Tahun Baru.

India secara rasmi merekodkan lebih 10 juta jangkitan koronavirus sekali gus jumlah kes kedua tertinggi di dunia di belakang Amerika Syarikat. – AFP


Mira Filzah kongsi kenangan cinta, terima plak ayat Kursi tulisan Emir
Oleh MOHD. HAIKAL ISA

31 Disember 2020, 8:09 pm
PETALING JAYA – Tarikh 31 Disember menjadi masa paling istimewa untuk berkongsi kenangan terindah atau suka duka yang berlaku sepanjang tahun, khususnya 2020.
Mengisi hari terakhir 2020, pelakon popular, Mira Filzah berkongsi tentang hadiah berupa plak tulisan ayat-ayat Kursi yang ditulis sendiri cinta hatinya, Wan Emir.
Dedahnya melalui InstaStory, Mira memberitahu, Emir atau nama lengkapnya, Wan Emir Astar Wan Mohammad Khair-il Anuar pernah menghadiahkannya plak berkenaan sewaktu mereka belum mempunyai ikatan yang sah sebagai suami isteri.
“Hadiah from (daripada) Emir. Ayat Kursi hasio tulisan tangannya sendiri. Mungkin saya patut suruh dia untuk buat semula ini untuk konten YouTube kami. 2 April 2020,” tulis Mira yang popular menerusi drama rantaian, Bidadari Kiriman Tuhan itu.
Plak ayat suci al-Quran hasil tulisan tangan Wan Emir untuk Mira Filzah.
Bersempena dengan hari terakhir 2020 juga, Mira atau nama sebenarnya Nur Amirah Filzah Badioezaman, 27, banyak melakukan imbasan kembali apa yang terjadi sepanjang tahun 2020.
Antaranya, Mira berkongsi kenangan semasa bercinta, Emir selalu membawanya berkunjung ke beberapa buah muzium yang menjadi lokasi kegemaran mereka.

Menerusi hantaran terkini dalam Instagram, Mira berkongsi momen dengan tanda pagar #topnine2020 yang kebanyakannya dikutip semasa hari bahagianya bergelar isteri kepada ahli perniagaan itu.
Mira dan Emir.
“Terima kasih Allah kerana mengurniakan saya lebih daripada apa yang saya layak.
“Syukur alhamdulillah untuk setiap hari dan segalanya. Saya sudah jumpa kekasih hati saya. Tahun yang indah, terima kasih 2020,” tulis Mira.
Terdahulu, Mira menamatkan zaman bujang apabila mengikat tali perkahwinan dengan Wan Emir pada 3 September 2020. – K! ONLINE


Lelaki lari pemeriksaan polis terbabas langgar van
Oleh WAT KAMAL ABAS

31 Disember 2020, 8:19 pm
BAGAN SERAI – Seorang lelaki yang memiliki pelbagai peralatan memecah rumah bertindak memecut laju melarikan diri daripada diperiksa polis di Kilometer 188 Lebuh Raya Utara Selatan arah utara di sini semalam.
Pemandu kereta jenis Proton Iriz berusia 44 tahun itu bagaimanapun berjaya ditahan polis selepas dia terbabas dan melanggar sebuah van di tepi jalan menghala ke Kampung Matang Pasir, Alor Pongsu.
Ketua Polis Daerah Kerian, Superintendan Mazuki Mat berkata, dalam kejadian kira-kira pada pukul 7 pagi itu, dua anggota polis sedang melakukan rondaan sebelum ternampak kereta dipandu suspek dalam keadaan mencurigakan.
“Selepas semakan dibuat, nombor pendaftaran yang digunakan kereta suspek adalah palsu sebelum menahan kereta tersebut.
“Suspek bagaimanapun tidak memberikan kerjasama dan melarikan diri dengan memecut laju keretanya sebelum merempuh palang tol di Plaza Tol Alor Pongsu,” katanya ketika dihubungi hari ini.
Tambah Mazuki, kereta yang dipandu suspek kemudian terbabas sebelum melanggar sebuah van yang diletakkan di tepi jalan.

“Suspek berjaya ditahan polis dan dia dibawa ke Ibu Pejabat Polis Daerah (IPD) Kerian manakala seorang rakannya melarikan diri.
“Polis merampas kenderaan yang digunakan suspek termasuk peralatan yang dipercayai digunakan untuk pecah rumah, beg duit yang mengandungi mata wang asing dan alatan untuk menghisap dadah serta sebuah talian bimbit,” katanya.
Menurutnya, semakan mendapati suspek mempunyai lapan rekod jenayah berkaitan kes pecah bangunan dan dua rekod dadah selain dikehendaki oleh polis.
“Suspek direman selama 4 hari mulai hari ini hingga 3 Januari depan dan usaha mengesan rakan suspek yang melarikan diri dikenali sebagai Saidin sedang giat dijalankan.
“Kes di siasat di bawah Seksyen 186 Kanun Keseksaan kerana menghalang penjawat awam,” katanya. -K! ONLINE


Solat lima waktu, Jumaat dibenarkan di Sepang mulai esok
Oleh MOHAMAD NAUFAL MOHAMAD IDRIS

31 Disember 2020, 6:51 pm
SHAH ALAM- Solat fardhu lima waktu dan solat Jumaat dibenarkan mulai esok di semua masjid dan surau termasuk kebenaran Jumaat di daerah Sepang.
Jabatan Agama Islam Selangor (JAIS) dalam kenyataan hari ini memaklumkan keputusan itu hasil Mesyuarat Jawatankuasa Khas Pemantauan Penilaian Pematuhan Prosedur Operasi Standard Masjid dan Surau Negeri Selangor (JPPPMS) yang berlangsung semalam.
“Hanya 40 jemaah termasuk pentadbir masjid dan surau tersebut yang dibenarkan ketika menunaikan solat lima waktu secara berjemaah. Manakala solat Jumaat dengan jumlah sama itu tidak termasuk pentadbir.
“Bagaimanapun, ketetapan bilangan jemaah itu boleh dihadkan pada jumlah minima sekiranya terdapat faktor munasabah seperti ketidakpatuhan prosedur operasi standard (SOP), densiti tinggi penularan di kawasan berhampiran atau masjid dan surau serta menerima pandangan Pejabat Kesihatan Daerah (PKD), ” katanya.
JAIS turut memaklumkan warga asing tidak dibenarkan untuk menunaikan solat lima waktu dan solat Jumaat kecuali mereka yang telah dikenalpasti oleh pihak masjid dan surau.
Menurutnya lagi, pihak masjid juga diingatkan menggunakan aplikasi bersesuaian bagi menguruskan kehadiran jemaah solat Jumaat mengikut bilangan jemaah yang dibenarkan dan tidak menerima kehadiran jemaah secara ‘walk in’ yang akan menyebabkan pelanggaran SOP ditetapkan.

“Selain itu, pintu laluan utama masjid dan surau kebenaran solat Jumaat dibuka 30 minit sebelum memasuki waktu solat sebelum ditutup semula selepas azan pertama dilaungkan,” katanya,
Mengulas lanjut, JAIS menjelaskan supaya masjid dan surau menyediakan ruangan khas dan kelengkapan yang perlu bagi mematuhi SOP kepada musafir, penghantar makanan dan lain-lain untuk menunaikan solat.
“Ini berikutan aduan sering diterima berkenaan halangan jemaah tersebut bagi menunaikan solat,” katanya. -K! ONLINE


Pengasuh taska punca kluster Rambai
Oleh DIYANATUL ATIQAH ZAKARYA

31 Disember 2020, 7:21 pm
MELAKA – Seorang pengasuh Taman Asuhan Kanak-kanak (Taska) di kawasan Bukit Rambai di sini dikesan sebagai pencetus kluster Rambai yang kini telah menyebabkan 12 individu termasuk seorang bayi disahkan positif Covid-19 di negeri ini.
Pengerusi Jawatankuasa Kesihatan dan Anti Dadah, Datuk Rahmad Mariman, berkata, pengasuh itu disyaki dijangkiti Covid-19 selepas pulang dari melawati saudaranya di zon merah di Selangor.
Jelasnya, jangkitan itu turut menyebabkan keluarga wanita berkenaan serta kanak-kanak yang di bawah asuhannya termasuk seorang bayi dijangkiti wabak Covid-19.
“Keadaan masih terkawal dan kita juga telah mengarahkan tadika itu ditutup untuk tujuan pembersihan dan proses disinfeksi.
“Kebanyakan peningkatan kes di negeri bukan disebabkan jangkitan tempatan tetapi mereka yang telah datang dan pulang dari zon merah, namun tidak menitikberatkan pematuhan SOP,” katanya.
Beliau berkata demikian pada sidang akhbar selepas membuat lawatan pematuhan SOP di Zoo Melaka, di sini, hari ini.

Turut hadir ialah yang Dipertua Majlis Perbandaran Hang Tuah Jaya (MPHTJ), Datuk Shadan Othman; Timbalan Pengarah Kesihatan Melaka (Kesihatan Awam), Dr. Rusdi Abdul Rahman dan Pengarah Zoo Melaka, Zanariah Khamis.
Ujarnya, setakat ini seramai 102 individu telah disaring dengan 12 daripada mereka disahkan positif, manakala tiga lagi masih menunggu keputusan.
Dalam perkembangan lain, beliau turut menafikan mesej yang tular menerusi aplikasi WhatsApp mendakwa kononnya pengunjung yang datang ke zoo berkenaan pada minggu lalu diarahkan untuk membuat ujian calitan Covid-19.
Katanya, Jabatan Kesihatan Negeri (JKN) tidak pernah mengeluarkan arahan tersebut dan berita tersebut dipercayai ditularkan secara sengaja bagi menakutkan pelancong luar untuk datang ke pusat konservensi haiwan itu.
“Sehingga kini belum ada sebarang jangkitan Covid-19 yang dilaporkan di zoo dan pihak KKM akan terus memantau lokasi-lokasi pelancongan dan tumpuan ramai di negeri ini bagi memastikan pengunjung mematuhi arahan seperti penjarakan fizikal dan memakai pelitup muka.-K! ONLINE


Bom zaman British diletupkan
Oleh MOHAMAD FAHD RAHMAT

31 Disember 2020, 7:06 pm
KLUANG – Sebuah bom tinggalan perang dunia kedua milik tentera British berjaya dimusnahkan pasukan polis di sebuah kebun sawit persendirian di Jalan Kuari Sinar Cemerlang, Paloh, hari ini.
Menurut Ketua Polis Daerah Kluang Asisten Komisioner Law Hang Seng, bom seberat 454 kilogram itu dijumpai pemilik kebun berkenaan pada Selasa lalu dan laporan polis mengenainya dilakukan pada 6.34 petang.
Katanya, bom tersebut dipercayai digunakan semasa zaman konfrontasi Komunis berdasarkan tahun yang tercatat pada plat pengenalan bom tersebut.
“Makluman awal penemuan UXO jenis Aerial Bomb 1000lbs (453 kilogram) dan lokasi penemuan UXO di tepi tasik sumber air ladang yang mempunyai jarak lebih kurang 500 meter dari jalan raya.
“Tiada penempatan awam di situ melainkan sebuah rumah pekerja ladang yang terletak lebih kurang 200 meter dari jumpaan UXO.
“UXO mempunyai ukuran 57 inci panjang adalah daripada jenis Aerial Bomb 1000lbs. Maklumat pada plat pengenalan yang terdapat pada bahagian plat asas menunjukkan bom itu adalah milik Tentera British yang dibuat pada Julai 1951,” katanya ketika dihubungi hari ini.

Beliau berkata, pemusnahan dilakukan dengan kaedah low order menggunakan Vulcan Shape Charge.
Katanya, seramai 6 Pegawai 33 anggota terlibat terdiri daripada Pegawai dan Anggota Unit Pemusnahan Bom Bukit Aman, Kontinjen Johor, Maktab Teknik PDRM Bakri Muar, Unit Drone Pasukan Gerakan Udara dan anggota dari IPD Kluang.
“Pihak JAS Kluang turut hadir ke lokasi memantau tindakan pemusnahan ini disebabkan terdapat bahan kimia dikenali Benzene Hexa Cloride (BHC) yang terdapat di dalam UXO tersebut yang boleh mendatangkan bahaya kepada persekitaran.
“Tindakan letupan pertama dijalankan pada jam 12.41 tengahari dan berjaya membuka bahagian badan bom seterusnya bahan utama yang mengandungi kimia dikeluarkan, dikumpul dan akan dimusnahkan di satu tempat yang beransingan bagi mengelakkan pencemaran.
“Tindakan seterusnya dijalankan bagi meletupkan Fuze dan booster (penggalak) berjaya dilaksanakan pada jam 1.42 petang bagi memastikan kesemua bahan letupan dimusnah secara keseluruhan,” katanya.-K! ONLINE


Rokok seludup RM2.5 juta dirampas di Terengganu
Oleh MOHD AZLI ADLAN

31 Disember 2020, 5:25 pm
KUALA TERENGGANU – Pasukan Polis Marin (PPM) berjaya mematahkan percubaan sebuah sindiket yang cuba menyeludup 17,000 kartun rokok yang dianggarkan bernilai keseluruhan RM2.5 juta di Tepoh, Kuala Nerus hari ini.
Rampasan melibatkan 340 kotak rokok terbabit merupakan terbesar di Terengganu sepanjang tahun ini.
Timbalan Komander Pasukan Polis Marin Wilayah Tiga, Superintendan Mohd. Razlin Abdul Manaf berkata, lori membawa muatan rokok seludup berkenaan berjaya ditahan di tepi jalan Jalan Kampung Tepoh – Batu Rakit, Kuala Nerus pada pukul 8.15 pagi.
Beliau berkata, sebelum itu, lori berkenaan telah diekori kenderaan peronda PPM dari Kampung Gemuroh, Kuala Nerus.
“Lori itu berjaya dipintas tidak lama kemudian namun pemandu kenderaan tersebut berusia 30-an enggan berhenti sebaliknya memecut laju menghala ke Jalan Kampung Tepoh – Batu Rakit.
“Dia kemudiannya meninggalkan lorinya di tepi jalan selepas dikejar hampir 30 minit. Begitupun, niatnya untuk melarikan diri tidak kesampaian apabila berjaya diberkas tidak lama selepas itu,” katanya pada sidang akhbar di Markas Operasi PPM Wilayah Tiga di sini hari ini.

Mohd. Razlin berkata, siasatan awal percaya rokok yang dipercayai dibawa masuk dari negara jiran itu dalam perjalanan untuk dihantar bagi pasaran bandar raya ini dan Dungun. – K! ONLINE


Tekong,PATI Rohingya dicekup
Oleh NOR AZIHAN MD. GHAZALI

31 Disember 2020, 5:30 pm
KLANG – Kebijaksanaan Maritim Malaysia (APMM) mengatur strategi berjaya mematahkan cubaan menyeludup masuk empat pendatang asing tanpa izin (PATI) menggunakan kenderaan pelbagai guna (MPV) yang baru keluar daripada kawasan semak berhampiran Pantai Morib di sini, semalam.
Dalam kejadian kira-kira pukul 10.15 malam, keempat-empat PATI itu serta seorang tekong darat warga tempatan berusia 10 hingga 23 tahun ditahan menerusi Ops Benteng.
Pengarah Maritim Malaysia (APMM) Selangor, Kepten Mohammad Rosli Kassim berkata, pihaknya terlebih dahulu mengesan sebuah bot pancung dipercayai dari Indonesia sedang menuju masuk ke Pantai Morib sebelum mengejar mereka.
Katanya, bagaimanapun bot tersebut berjaya meloloskan diri apabila menghala ke hutan paya.
“Anggota peninjau darat kemudiannya terserempak sebelum menahan sebuah MPV jenis Perodua Alza berwarna kelabu dalam keadaan mencurigakan keluar dari kawasan semak berhampiran pantai itu.
“Pemeriksaan menemui tiga lelaki, seorang wanita serta seorang kanak-kanak perempuan dengan pakaian basah dan berlumpur daripada paras pinggang hingga ke kaki disyaki baharu mendarat di kawasan berkenaan,” katanya dalam kenyataan di sini hari ini.

Menurut beliau, hasil pemeriksaan lanjut mendapati empat daripada mereka adalah pemegang kad Suruhanjaya Tinggi Bangsa-Bangsa Bersatu Mengenai Pelarian (UNHCR) dikeluarkan di Indonesia.
Kata Mohammad Rosli, seorang lagi adalah lelaki warga tempatan disyaki tekong darat yang bertanggungjawab membawa mereka masuk.
“Hasil siasatan awal dipercayai PATI Rohingya itu telah mendarat di Acheh, Indonesia kira-kira dua bulan lalu sebelum bergerak menggunakan jalan darat yang diuruskan oleh orang tengah untuk dibawa ke Bagan Si Api-Api, Indonesia.
“Mereka kemudiannya diseludup keluar melalui jalan laut dengan menaiki bot pancung ke negeri ini,” jelasnya.
Mengulas lanjut, beliau menegaskan kesemua mereka yang ditahan disiasat mengikut Akta Imigresen 1959/63 serta Akta Antipemerdagangan Orang dan Penyeludupan Migran (ATIPSOM) 2007. -K! ONLINE


2,525 kes baharu, lapan kematian
Oleh SITI A'ISYAH SUKAIMI

31 Disember 2020, 6:46 pm
PUTRAJAYA – Kes harian negara pecah rekod lagi selepas mencatatkan 2,525 kes hari ini menjadikan jumlah kes positif Covid-19 sebanyak 113,010 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, sebanyak 13 kes import mendapat jangkitan dari luar negara manakala, kes penularan tempatan mencatatkan sebanyak 2,512 kes.
“Selain itu, sebanyak 1,481 kes sembuh direkodkan dan jumlah kumulatif kes pulih sepenuhnya daripada Covid-19 sebanyak 88,941 kes.
“Terdapat lapan lagi kes kematian baharu menjadikan angka kes kematian Covid-19 di Malaysia sebanyak 471 kes,” katanya dalam satu kenyataan akhbar di sini hari ini.
Ujarnya lagi, sebanyak 131 kes positif sedang dirawat di Unit Rawatan Rapi dengan 60 kes memerlukan bantuan pernafasan. -K!ONLINE


Bicara dalam talian elak penangguhan kes
Oleh NORLIZAH ABAS

31 Disember 2020, 6:29 pm
KUALA LUMPUR – Badan kehakiman komited memberikan akses keadilan kepada orang awam ketika musim pandemik Covid-19 dengan melaksanakan perbicaraan dalam talian dalam usaha mengelakkan penangguhan terutama kes sivil.
Ketua Hakim Negara, Tun Tengku Maimun Tuan Mat berkata, perbicaraan dalam talian bagi kes sivil adalah terhad kepada persetujuan pihak-pihak berbalah yang mana tanpa persetujuan itu, kes akan ditangguhkan sehingga didengar di mahkamah terbuka.
Bagaimanapun, menurut beliau, dalam kes-kes jenayah, terdapat kesukaran untuk mendengar kes melalui teknologi komunikasi jarak jauh kerana hak untuk satu perbicaraan yang adil memerlukan kehadiran tertuduh dalam prosiding tersebut.
“Pada awalnya para peguam terutama peguam kanan kurang memberi sokongan terhadap perbicaraan dalam talian atas alasan kononnya wujud ketidakupayaan untuk mendapatkan suatu perbicaraan yang adil dan kehilangan kemahiran kepeguaman,” ujar beliau dalam satu kenyataan hari ini ketika menyampaikan amanat Tahun Baru.
Jelas Tengku Maimun, hal ini menjadi lebih sukar dengan ketiadaan kerangka perundangan yang secara jelas membenarkan perbicaraan dalam
talian.
Ujarnya, bagi mengatasi kesulitan ini, badan kehakiman telah mengusulkan pindaan tertentu terhadap Akta Mahkamah Kehakiman 1964, Akta
Mahkamah Rendah 1948 dan Akta Kaedah-kaedah Mahkamah Rendah 1955 bagi membolehkan perbicaraan secara jalan talian dijalankan dengan meluas.

Menurut Tengku Maimun, Parlimen telah meluluskan pindaan yang memperuntukkan kuasa secara nyata bagi menjalankan perbicaraan secara dalam talian yang mana undang-undang ini mula berkuat kuasa 22 Oktober lalu.
Ujar Ketua Hakim Negara, Kaedah-kaedah Mahkamah 2012, Kaedah-kaedah Mahkamah Persekutuan 1995 dan Kaedah-Kaedah Mahkamah Rayuan 1994 telah dipinda berkuat kuasa 15 Disember lalu untuk mengawal selia dan menetapkan tatacara berhubung dengan pengendalian perbicaraan
secara dalam talian.
Beliau turut mengumumkan pencapaian Mahkamah Majistret dan Mahkamah Sesyen di seluruh Malaysia bahawa daripada 12,733 kes untuk pendengaran dalam talian, 5,659 kes telah dilupuskan.
Sementara di Mahkamah Tinggi di Malaya dan di Sabah dan Sarawak pula daripada 7,544 kes yang ditetapkan untuk perbicaraan dalam talian sejumlah 5,663 kes dilupuskan.
Tengku Maimun turut mengumumkan rancangan badan kehakiman untuk tahun hadapan iaitu mendigitalkan proses pengakuan bersalah dalam kes kesalahan lalu lintas dan membenarkan pembayaran denda secara elektronik.
Jelas beliau, pada masa ini terdapat mekanisme dalam seksyen 137 Kanun Tatacara Jenayah yang membolehkan seseorang yang dituduh untuk mengaku bersalah melalui surat yang mana majistret dibenarkan mengecualikan kehadiran tertuduh ketika mensabitkannya dan menjatuhkan hukuman denda sahaja.
Ujarnya, badan kehakiman mencadangkan agar penerimaan pengakuan bersalah dan menjatuhkan hukuman denda sahaja dibenarkan melalui sistem elektronik yang ditetapkan bagi mengurangkan kesesakan Mahkamah Majistret.
Dalam kenyataan itu, Tengku Maimun turut memaklumkan bahawa acara tradisi badan kehakiman iaitu penganjuran Pembukaan Tahun Perundangan tidak akan dilaksanakan tahun ini kerana pandemik Covid 19.- K! ONLINE


Kira-kira 142,000 rakyat setuju terima vaksin Covid-19
Oleh NOR IDAYU BOSRO

31 Disember 2020, 7:16 pm
PUTRAJAYA – Kira-kira 67 peratus responden atau kira-kira 142,000 rakyat di negara ini bersetuju menerima vaksin Covid-19.
Daripada jumlah itu, 95.7 peratus merasakan vaksin selamat digunakan, yakin vaksin berkesan mencegah jangkitan (89.6 peratus) dan tidak meragui bahan dalam vaksin (67.4 peratus).
Angka itu adalah daripada sejumlah 212,006 rakyat Malaysia yang menyertai ‘Tinjauan Vaksin: Terima Atau Tolak?’ yang telah dijalankan secara dalam talian dari 21 hingga 28 Disember lalu.
Menerusi tinjauan sama, terdapat segelintir responden yang memberi jawapan ‘Tidak Pasti’ iaitu sebanyak 17 peratus dan untuk menerima vaksin Covid-19.
Menurut Kementerian Kesihatan (KKM), responden yang memberi jawapan ‘Tidak Pasti’ menyatakan kerisauan terhadap kesan sampingan vaksin dengan peratusan 83.2.
“Selain itu, sebanyak 78 peratus responden berasa tidak pasti vaksin berkesan untuk mencegah jangkitan manakala 71 peratus lagi tidak pasti vaksin selamat digunakan,” katanya.

Sementara itu, terdapat 16 peratus responden yang Tidak Bersetuju untuk menerima vaksin Covid-19.
“Daripada jumlah itu, sebanyak 96.1 peratus responden risau kesan sampingan, meragui bahan dalam vaksin (84.6 peratus) dan rasa vaksin tidak selamat digunakan (82.8 peratus),” katanya.
Sementara itu, Ketua Pengarah Kesihatan, Tan Sri Dr. Noor Hisham Abdullah menerusi hantaran di Facebook hari ini berkata, KKM memahami kerisauan dan kebimbangan mengenai isu keselamatan, keberkesanan dan kes sampingan vaksin Covid-19.
“KKM akan mengambil tindakan sewajarnya termasuk menyalurkan informasi yang tepat dan telus,” katanya. -K! ONLINE


Pelajar dibenar ke kampus 1 Mac depan
Oleh NOR IDAYU BOSRO

31 Disember 2020, 6:37 pm
PUTRAJAYA – Pelajar tempatan institusi pendidikan tinggi (IPT) dibenarkan kembali ke kampus secara berfasa mengikut IPT masing-masing seawal 1 Mac depan.
Kebenaran itu diluluskan dalam sidang khas Majlis Keselamatan Negara (MKN) pada 23 Disember lalu.
Menteri Pengajian Tinggi, Datuk Seri Dr. Noraini berkata, kemasukan pelajar dari Zon Merah adalah 10 hari lebih awal untuk menjalani proses pengasingan demi memastikan mereka bebas Covid-19.
Beliau berkata, kemasukan pelajar IPT yang terletak di Sabah dan Sarawak pula tertakluk kepada prosedur yang diguna pakai oleh kerajaan negeri masing-masing.
“MKN juga telah meluluskan cadangan KPT untuk membenarkan kemasukan semua pelajar antarabangsa sedia ada dan baharu di IPTA dan IPTS kecuali dari United Kingdom seawal 1 Januari ini.
“Pelajar antarabangsa perlu memenuhi syarat kuarantin wajib selama 10 hari sebelum masuk ke kampus,” katanya dalam satu kenyataan di sini hari ini. -K! ONLINE


301 ditahan ingkar arahan PKP
Oleh MOHD RASDAN AHMAD

31 Disember 2020, 7:01 pm
PETALING JAYA – Polis Di Raja Malaysia (PDRM) telah menahan 301 individu atas kesalahan ingkar arahan Perintah Kawalan Pergerakan (PKP), daripada jumlah itu, 298 telah dikenakan kompaun manakala tiga direman.
Menteri Kanan Keselamatan, Datuk Seri Ismail Sabri Yaakob berkata, Task Force Operasi Pematuhan yang diketuai PDRM telah membuat 46,102 pemeriksaan semalam bagi memantau dan menguatkuasa pematuhan Prosedur Operasi Standard (SOP) Perintah Kawalan Pergerakan Pemulihan (PKPP).
“Sebanyak 2,506 Pasukan Pematuhan yang melibatkan 11,811 anggota telah membuat pemantauan di 2,799 pasar raya, 4,447 restoran serta 1,651 penjaja, 1,122 kilang, 3,176 bank dan 589 pejabat kerajaan.
“Juga dipantau, sebanyak 1,044 terminal pengangkutan darat, 237 terminal pengangkutan air serta 125 terminal pengangkutan udara,” katanya melalui satu kenyataa di sini hari ini.
Tambahnya, antara kesalahan ingkar arahan PKP termasuk gagal mematuhi arahan penjarakan fizikal (149), tidak memakai pelitup muka (77), gagal menyediakan peralatan merekod butiran pelanggan (63), aktiviti pusat hiburan (2), dan lain-lain (10). – K! ONLINE


Mayat dengan kesan luka, jerut ditemui terapung
Oleh NUR HUDA MUSA

31 Disember 2020, 5:00 pm
PETALING JAYA – Polis meminta orang ramai yang kehilangan ahli keluarga supaya tampil bagi membuat pengecaman satu mayat lelaki yang ditemui terapung di Taman Tasik Prima, Puchong pada 17 Disember lalu.
Ketua Polis Daerah Subang Jaya, Asisten Komisioner Abd. Khalid Othman berkata, mayat lelaki berkenaan ditemui pada pukul 7.55 pagi oleh orang ramai.
“Ketika ditemui mangsa berpakaian lengkap berseluar pendek warna hijau dan berbaju kemeja lengan panjang warna putih serta tiada sebarang dokumen diri ditemui
“Siasatan dijalankan di bawah Seksyen 302 Kanun Keseksaan berikutan terdapat kesan kecederaan di bahagian kepala dan kesan jerutan tali di leher,” katanya dalam satu kenyataan hari ini.
Sehubungan itu katanya, orang ramai yang kehilangan ahli keluarga atau mempunyai maklumat berhubung kejadian tersebut boleh tampil ke mana-mana balai polis.
“Orang ramai juga boleh menghubungi Pegawai Penyiasat Kanan Asisten Superintendan Ahmad Faizal Shaikh Ab Rahim di talian 019-750 6606.

“Setakat ini, identiti mangsa masih belum diketahui,” jelasnya. – K! ONLINE


10 minit pujuk gadis OKU mahu terjun dari bumbung rumah
Oleh NOOR HASLIZA NUSI

31 Disember 2020, 3:50 pm
GEORGE TOWN – Anggota bomba terpaksa menggunakan keadah memujuk seperti kanak-kanak kecil bagi menyelamatkan seorang gadis orang kelainan upaya (OKU) masalah pembelajaran yang dipercayai mahu bertindak terjun dari bumbung rumahnya di Sungai Ara di sini malam tadi.
Dalam kejadian kira-kira pukul 8.30 malam itu, mangsa berusia 21 tahun dikatakan mengalami tekanan perasaan sebelum memanjat dan duduk di atas bumbung rumahnya hampir setengah jam.
Keluarga remaja terbabit terpaksa mendapatkan bantuan Angkatan Pertahanan Awam (APM) bagi membantu menyelamatkan anak mereka sebelum menghubungi pasukan bomba.
Pegawai Operasi dari Balai Bomba dan Penyelamat Bayan Baru, Marhairi Abu Bakar berkata, pihaknya menerima panggilan berhubung kejadian berlaku pada pukul 9.06 malam dan sampai ke situ kurang 10 minit kemudian.
Menurutnya, sebaik tiba di tempat kejadian mendapati remaja terbabit berada dalam keadaan meniarap di atas bumbung dengan jarak ketinggian kira-kira tiga meter dari bawah.
“Semasa itu hujan lebat. Anggota mengambil masa selama 10 minit untuk memujuk mangsa macam anak-anak disebabkan dia (mangsa) mempunyai masalah pembelajaran sejak kecil.

“Sebelum itu, ayahnya juga telah memujuknya tetapi tidak berjaya. Kita akhirnya berjaya menarik mangsa daripada terjatuh ke bawah ketika dia berada dalam keadaan leka,” katanya kepada Kosmo! di sini hari ini.
Marhairi memberitahu, mangsa kemudiannya telah dibawa ke Hospital Pulau Pinang dengan ambulan APM untuk mendapatkan rawatan. – K! ONLINE


[KEMASKINI] Tular bapa kena buang adalah kes lama
Oleh MOHD YUNUS YAKKUB

31 Disember 2020, 3:36 pm
SHAH ALAM – Kisah seorang lelaki warga emas yang ditinggalkan di tepi jalan sekitar Kota Kemuning di sini merupakan insiden lama yang ditularkan semula di laman sosial Facebook,hari ini.
Ketua Polis Daerah Shah Alam Asisten Komisioner Baharudin Mat Taib berkata, kejadian tersebut berlaku pada bulan Mac lalu dan lebih kepada merupakan masalah keluarga.
Katanya, siasatan ketika itu juga mendapati bapa tersebut enggan tinggal bersama anaknya selepas berkahwin baharu.
“Semakan mendapati kes tersebut berlaku pada awal Perintah Kawalan Pergerakan (PKP) dilaksanakan di negara ini pada Mac lalu.
“Perkara itu cuma telah ditularkan semula,” katanya ketika dihubungi Kosmo! di sini hari ini.
Terdahulu, tular seorang lelaki warga emas dipercayai dibuang anak kandungnya sendiri ditemui terbaring di tepi jalan di sekitar Kota Kemuning di sini.

Lelaki tersebut yang dikatakan mempunyai penyakit angin ahmar ditemukan dalam keadaan terbaring oleh anggota polis yang melakukan rondaan di kawasan tersebut. -K!ONLINE


Kerajaan kesal AS sekat kemasukan minyak sawit
Oleh NUR HUDA MUSA

31 Disember 2020, 3:47 pm
PETALING JAYA – Kementerian Perusahaan Perladangan dan Komoditi (KPPK) kesal dengan tindakan Amerika Syarikat (AS) yang sekali lagi menyekat kemasukan minyak sawit negara ke pasaran AS berikutan dakwaan penggunaan buruh paksa dalam industri terbabit.
Menterinya, Datuk Dr. Mohd. Khairuddin Aman Razali berkata, sekatan itu dibuat tanpa merujuk kepada kerajaan Malaysia terlebih dahulu mengenai kesahihan dakwaan tersebut.
“Insiden ini bukanlah satu perkara yang mengejutkan kerajaan kerana tindakan serupa pernah dilakukan ke atas FGV Holdings Bhd. (FGV) atas dakwaan yang sama dan telah disangkal oleh syarikat berkenaan.
“Bagaimanapun, ia tidak memberi kesan besar ke atas prestasi kewangan dan operasi syarikat itu malah, Kerajaan AS telah mempertimbangkan petisyen untuk pembatalan Perintah Tahanan Pelepasan (WRO) ke atas FGV,” katanya dalam satu kenyataan di sini hari ini.
Katanya, dalam isu terbaru yang melibatkan satu lagi syarikat iaitu Sime Darby Plantation Berhad (SDP), kementerian yakin syarikat itu juga akan membantah dan menolak dakwaan tidak berasas tersebut.
“KPPK berpandangan bahawa pihak Jabatan Kastam dan Perlindungan Sempadan AS (CBP) sememangnya berhak untuk mengeluarkan WRO ke atas eksport minyak sawit oleh mana-mana pihak ke negara berkenaan.

“Bagaimanapun, KPPK tidak bersetuju dengan tindakan drastik yang dibuat oleh AS tanpa memberi peluang terlebih dahulu kepada syarikat untuk membuktikan bahawa dakwaan yang dilemparkan mungkin tidak berasas sama sekali,” katanya.
Jelasnya, KPPK mengakui bahawa pernah berlaku isu buruh paksa dan buruh kanak-kanak di sektor perladangan sawit negara, namun begitu, kes terbabit amat terpencil berdasarkan kajian yang pernah dilaksanakan pada tahun 2018.
“Hasil kajian itu juga telah dipanjangkan kepada Kedutaan AS di Kuala Lumpur pada awal bulan lalu dan berdasarkan kajian tersebut juga, kerajaan sentiasa memberi peringatan kepada pihak industri supaya lebih bertanggungjawab dan tidak terlibat dalam isu yang boleh menjejaskan ekonomi negara.
“Bagaimanapun kerajaan melalui KPPK komited sekiranya tuduhan yang dibuat oleh pihak AS ini adalah benar, tindakan sewajarnya dan tegas akan diambil ke atas mana-mana syarikat yang terlibat dalam isu buruh paksa ini,” tegasnya. – K! ONLINE


Dicekup selepas seludup penyembur rambut
Oleh ROHANA MOHD. NAWI

31 Disember 2020, 3:56 pm
RANTAU PANJANG – Hanya kerana menyeludup penyembur rambut dari negara jiran, seorang lelaki ditahan oleh anggota Pasukan Gerakan Am (PGA) Batalion 7 ketika melalui sekatan jalan raya (SJR) dekat Banggol Kong, Jeram Perdah di sini semalam.
Lelaki berusia 26 tahun ditahan ketika dia sedang memandu kereta jenis Perodua Axia di SJR yang dijalankan sempena Ops Benteng.
Pegawai Pemerintah PGA Batalion 7, Suprintendan Azhari Nusi berkata, anggotanya telah menahan kereta itu selepas mendapati pemandunya memandu dalam keadaan mencurigakan.
Katanya, hasil pemeriksaan di dalam kereta itu membawa kepada penemuan sebanyak 180 botol penyembur rambut yang diisi dalam empat kotak besar.
“Jumlah keseluruhan rampasan termasuk kereta yang digunakan untuk aktiviti penyeludupan dianggarkan bernilai RM37,200.
“Kita percaya barang itu diseludup dari negara jiran melalui pangkalan haram berdekatan,” katanya ketika dihubungi Kosmo! hari ini.

Azhari berkata, siasatan mendapati lelaki itu berasal dari Kampung Bendang Pak Yong, Tumpat telah ditahan untuk siasatan lanjut.
Katanya, siasatan awal turut mendapati lelaki terbabit mengambil bekalan melalui jalan sungai bagi mengelak dikenakan cukai.
Menurutnya, kes disiast mengikut Seksyen Peraturan 18 A(1) Peraturan Kawalan Dadah dan Kosmetik 1984.-K! ONLINE


Pelabur Bahrain minat ternak ayam di Malaysia
Oleh TOREK SULONG

31 Disember 2020, 4:21 pm
PASIR PUTEH – Pelabur dari Bahrain bersetuju untuk melabur dana sebanyak RM800 juta bagi membangunkan projek usaha sama penternakan ayam daging di negara ini.
Pengerusi Lembaga Pertubuhan Peladang (LPP) Malaysia, Datuk Dr. Nik Muhammad Zawawi Salleh berkata, perbincangan peringkat awal dengan wakil kerajaan Bahrain di ibu negata kelmarin dilihat mampu memberi harapan baharu dalam sektor penternak ayam.
Menurutnya, ia juga akan membuka peluang pekerjaan selain membantu membangunkan hub halal bagi pengeluaran daging ayam.
“Saya akan bincangkan perkara ini dengan pihal Kementerian Pertanian dan Industri Makanan untuk menyalurkan projek usaha sama yang berdaya maju ini melibatkan penyertaan Pertubuhan Peladang di negara ini.
“Pelabur berkenaan juga bersetuju untuk menternak bagi pengeluaran anak benih ayam selain membina kilang pemprosesan makanan ayam,” katanya.
Beliau berkata demikian kepada pemberita pada sidang akhbar selepas Majlis Dialog Bersama Peladang Wanita (PeladangNita) di Dewan Utama Pejabat Ahli Parlimen Pasir Puteh di sini hari ini.

Mengulas lanjut, Dr. Nik Muhammad Zawawi berkata, pelabur berkenaan juga bersetuju untuk mengeksport semula hasil ternakan yang diusahakan ke negara mereka selain memenuhi bekalan domestik.
Katanya, peluang itu perlu direbut peluang dalam usaha untuk memperluaskan dagangan hasil pertanian dan industri hiliran yang lain bagi pasaran Timur Tengah.
Beliau berkata, sos cili dan madu kelulut mendapat permintaan tinggi negara-negara tersebut apabila pemasaran yang lebih efektif akan dilakukan selepas pandemik Covid-19 berakhir.-K! ONLINE


Dua disyaki curi barangan kemas RM40,000 ditahan
Oleh MOHD AZLI ADLAN

31 Disember 2020, 4:08 pm
DUNGUN – Dua lelaki ditahan semalam bagi membantu siasatan kes melarikan barangan kemas bernilai kira-kira RM40,000 di sebuah kedai emas di Marang pada minggu lalu.
Kedua-dua suspek yang berusia 30 dan 32 tahun ditahan di lokasi berasingan di daerah ini bermula pada pukul 9.30 malam.
Ketua Polis Daerah Marang, Deputi Superintendan Mohd. Zain Mat Dris berkata, suspek utama berusia 32 tahun ditahan di sebuah rumah di Paka, Dungun.
“Seorang lelaki berusia 30 tahun yang disyaki rakan sejenayah suspek pertama juga telah ditahan di lokasi berasingan di daerah ini tidak lama kemudian.
“Barangan kemas yang dipercayai dilarikan sebelum ini juga telah dijumpai,” katanya di sini hari ini.
Mohd. Zain berkata, sebuah kereta Proton Gen 2 yang dipercayai digunakan suspek untuk melakukan perbuatan jenayah berkenaan juga telah dirampas untuk membantu siasatan.

Menurut beliau, sebelum ini, polis menerima laporan dua utas rantai emas yang dianggarkan bernilai RM40,000 telah dilarikan di sebuah kedai emas di Marang pada pukul 5.10 petang, 24 Disember lalu. – K! ONLINE


Pengawal keselamatan rugi RM1,760 ditipu sindiket pinjaman wang
Oleh MOHD SYALMIZI HAMID

31 Disember 2020, 4:56 pm
SEBERANG PERAI – Seorang pengawal keselamatan di Kepala Batas di sini kerugian wang sebanyak RM1,760 selepas dipercayai menjadi mangsa penipuan sindiket pinjaman wang tidak wujud semalam.
Mangsa, lelaki berusia 55 tahun terjerat dalam penipuan itu selepas melihat iklan berkenaan di laman sosial Facebook.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, mangsa berhasrat membuat pinjaman peribadi sebanyak RM5,000 baru-baru ini.
“Bagaimanapun, dia dikehendaki membuat bayaran pendahuluan untuk membersihkan namanya daripada rekod senarai hitam.
“Mangsa membuat bayaran tersebut melalui lima transaksi ke dalam dua akaun berbeza dan dia percaya wang itu akan dipulangkan semula,” katanya kepada pemberita hari ini.
Noorzainy berkata, mangsa hanya menyedari dia ditipu apabila ejen pinjaman wang itu masih meminta dia membuat bayaran tambahan, namun masih tidak menerima wang yang mahu dipinjam.

Menurutnya, mangsa membuat laporan polis semalam selepas menyerahkan wang berjumlah RM1,760.
Kes disiasat mengikut Seksyen 420 Kanun Keseksaan. – K! ONLINE


Cubaan seludup belangkas 446 kilogram gagal
Oleh SHAMSUL KAMAL AMARUDIN

31 Disember 2020, 4:46 pm
LUMUT – Jabatan Perkhidmatan Kuarantin dan Pemeriksaan Malaysia (Maqis) menggagalkan cubaan membawa masuk lapan tong belangkas seberat 446 kilogram di Pintu Masuk Maqis Pelabuhan Lumut, di sini semalam.
Pengarah Maqis Perak, Rozita Superman berkata, semua belangkas itu bernilai kira-kira RM4,660 ditemui dalam tong sama yang berisi ikan yang dibawa dari Indonesia.
“Belangkas tersebut diletakkan di bahagian bawah timbunan ikan bagi mengaburi mata pegawai penguatkuasa Maqis.
“Kesemua belangkas tersebut tidak mempunyai permit import sah yang dikeluarkan oleh Maqis,” katanya dalam satu kenyataan di sini hari ini.
Rozita berkata, perbuatan mengimport keluaran pertanian tanpa permit import dikeluarkan Maqis adalah merupakan suatu kesalahan mengikut Seksyen 11(1) Akta Perkhidmatan Kuarantin dan Pemeriksaan Malaysia 2011.
“Jika sabit kesalahan boleh didenda tidak melebihi RM100,000 atau dipenjara selama tempoh tidak melebihi enam tahun atau kedua-keduanya mengikut Seksyen 11(2) akta sama,” katanya.-K! ONLINE


Wujud bukti kukuh wang RM6.5 juta diserah pada Rosmah
Oleh NUZULSHAM SHAMSUDDIN

31 Disember 2020, 4:13 pm
KUALA LUMPUR – Pihak pendakwaan menegaskan bahawa wujud bukti kukuh bahawa wang RM6.5 juta diserahkan kepada Datin Seri Rosmah Mansor daripada bekas pengarah urusan Jepak Holdings Sdn. Bhd. Saidi Abang Samsudin berhubung projek membekalkan tenaga solar bernilai RM1.25 bilion kepada 369 sekolah luar bandar di Sarawak.
Timbalan Pendakwa Raya Kanan Datuk Seri Gopal Sri Ram yang mengetuai pasukan pendakwaan berkata, kesemua wang masing-masing RM5 juta dan RM1.5 juta dihantar kepada Rosmah secara berasingan di kediaman rasminya di Kompleks Seri Perdana, Putrajaya dan Langgak Duta di sini.
Menurut pendakwaan, dalam pertemuan yang diatur bekas pegawai khas Rosmah, Rizal Mansor pada 2016, Saidi mencadangkan kepada Rosmah bahawa dia akan menyumbang 10% nilai kontrak kepada suami tertuduh Datuk Seri Najib Tun Razak sebagai penghargaan terhadap pencapaiannya.
Pada masa sama, Rosmah turut menyatakan  banyak wang diperlukan untuk tujuan politik yang kemudian telah mengarahkan Rizal membawa Saidi dan rakan kongsinya Rayyan Radzwill Abdullah menemui seorang ahli perniagaan bernama Desmond Lim.
Ujar pihak pendakwaan situasi itu telah menunjukkan satu petanda bahawa tertuduh sudah menerima tawaran berkenaan.
Selain Sri Ram pendakwaan turut dibarisi Timbalan Pendakwa Raya Idham Abdul Ghani, Ahmad Akram Gharib , Mohamed Mustafa Kunyalam, dan Poh Yin Tinn.

Sementara, dalam hujahan oleh pihak pembelaan, peguam Rosmah mengatakan bahawa anak guamnya tidak meminta dan menerima rasuah secara peribadi dari syarikat itu tetapi sebaliknya adalah Saidi yang menawarkan wang itu kepada Rosmah sebagai sumbangan politik.
Kata pihak pembelaan itu, sumbangan politik, kata pihak ditujukan untuk Najib, sebagai “tanda terima kasih” untuk menyokong permohonan oleh Jepak dan untuk memastikan kemenangan Barisan Nasional adalah semasa Pilihan Raya Umum (PRU) ke-14.
Mereka juga dalam keterangan mengatakan bahawa pihak pendakwaan melalui saksi-saksinya gagal menunjukkan bahawa Rosmah secara peribadi telah menerima kedua-dua beg yang berisi wang itu.
“Justeru pihak pembelaan dengan hormat mengemukakan bahawa tidak ada kes untuk dijawab dan tertuduh harus dibebaskan tanpa pembelaannya dipanggil kerana pihak pendakwaan gagal membuat kes prima facie terhadapnya,” katanya.
Pembelaan dibarisi peguam Datuk Jagjit Singh, Datuk Akberdin Abdul Kadir dan Azrul Zulkifli Stork.
Kesemua hujahan daripada pihak pendakwaan dan pembelaan itu dibuat secara bertulis yang difailkan di Mahkamah Tinggi di sini.
Rosmah, 69, mengaku tidak bersalah atas satu pertuduhan meminta RM187.5 juta dan dua pertuduhan menerima rasuah berjumlah RM6.5 juta daripada Pengarah Urusan Jepak, Saidi Abang Samsudin menerusi bekas pembantunya, Datuk Rizal Mansor bagi projek membekalkan tenaga solar bernilai RM1.25 bilion kepada 369 sekolah luar bandar di Sarawak.
Kesalahan itu didakwa dilakukan di tiga tempat berasingan iaitu di Lygon Cafe, Sunway Putra Mall, Jalan Putra, kediamannya di Jalan Langgak Duta, Taman Duta; di kediaman Seri Perdana, Persiaran Seri Perdana, Presint 10, Putrajaya, antara Januari 2016 hingga 7 September 2017.-K!ONLINE


Polis bantuan, warga Myanmar dicekup simpan ubat batuk,ketum
Oleh AIMUNI TUAN LAH

31 Disember 2020, 2:24 pm
GUA MUSANG – Seorang polis bantuan dan seorang warga Myanmar ditahan selepas dipercayai memiliki 2,952 botol ubat batuk dan 430 batang pokok ketum dalam serbuan pihak polis di sebuah rumah di Felda Aring 1 di sini kelmarin.
Dalam serbuan pada pukul 1.20 pagi, polis turut menemui sebanyak 14 ekor burung spesies dilindungi di dalam sebuah bangsal berhampiran rumah yang menjadi tempat tinggal suspek warga asing itu.
Pemangku Ketua Polis Daerah Gua Musang, Deputi Superintendan Sik Choon Foo berkata, anggota polis menemui sebanyak 72 botol ubat batuk sewaktu menjalankan pemeriksaan di dalam rumah polis bantuan yang berusia 32 tahun itu.
Katanya, hasil soal siasat, suspek kemudiannya telah membawa polis ke sebuah lagi bangsal tempat tinggal warga asing berusia 23 tahun di kawasan berhampiran.
“Pemeriksaan di dalam bangsal itu telah membawa kepada penemuan sebanyak 2,880 botol ubat batuk dan empat guni putih berisi daun ketum. Siasatan di halaman rumah turut menemui 430 anak pokok ketum dalam polibeg dipercayai untuk dijual.
“Polis turut merampas 14 ekor burung spesies dilindungi sebelum ia diserahkan kepada Jabatan Perlindungan Hidupan Liar dan Taman Negara (Perhilitan),” katanya.

Beliau berkata demikian pada sidang akhbar di Ibu Pejabat Polis Daerah Gua Musang di sini hari ini yang turut dihadiri Pegawai Penyiasat Jabatan Perhilitan Gua Musang, Noriza Abd. Ghani.
Choon Foo berkata, jenis burung yang dirampas iaitu burung murai batu Sabah, murai batu tempatan, burung kepala keras, burung murai buluh, burung daun hijau, burung hantu, burung kedidi pantai dan burung ruak-ruak yang bernilai RM1,330.
Katanya, kes disiasat mengikut Seksyen 12 (2), Seksyen 15 (1) A Akta Dadah Berbahaya 1952 dan Seksyen 30 (3) Akta Racun 1952.-K! ONLINE


Polis nafi tutup tujuh jalan di Klang bermula tengah malam ini
Oleh MOHD YUNUS YAKKUB

31 Disember 2020, 2:12 pm
KLANG – Polis menafikan penutupan tujuh buah jalan di daerah Klang Selatan selama 14 hari bermula tengah malam ini sebagai langkah proaktif membendung wabak Covid-19.
Ketua Polis Daerah Klang Selatan, Asisten Komisioner Shamsul Amar Ramli berkata, perkara tersebut palsu dan merujuk kepada laporan sebuah akhbar pada 30 Mac lalu.
Katanya, ia kemudiannya telah disebarkan semula oleh pihak yang tidak bertanggungjawab yang boleh menimbulkan kegusaran dan suasana tidak tenteram kepada masyarakat.
“Polis menerima satu mesej tular bertajuk Tujuh Jalan di Klang Ditutup Mulai Tengah Malam Ini semalam dengan menyatakan terdapat penutupan jalan dalam Daerah Klang Selatan.
“Semakan mendapati perkara tersebut merujuk kepada artikel dalam talian dikeluarkan oleh sebuah akhbar pada 30 Mac lalu,” katanya dalam kenyataan di sini hari ini.
Justeru, Shamsul Amar menasihati supaya mana-mana individu agar tidak menyalahgunakan media sosial dengan berkongsi sebarang bentuk berita yang tidak benar.

“Mereka boleh dikenakan tindakan mengikut Seksyen 233 Akta Komunikasi dan Multimedia 1998,” tegasnya. -K!ONLINE


Shakir bakal perkuat skuad The Bos Gaurus
Oleh KOSMO!

31 Disember 2020, 2:30 pm
PENGURUS Perak, Datuk Adly Shah Ahmad Tah mendedahkan bahawa pihaknya berjaya mendapatkan khidmat Shakir Hamzah bagi memperkuatkan pasukan tersebut pada saingan Liga Super musim 2021.
“Perak sudah dapat khidmat bekas pemain pertahanan Kedah berasal dari Singapura selaku pemain import kuota ASEAN bagi musim depan,” kata Adly yang juga Timbalan Presiden Persatuan Bola Sepak Perak (PAFA) semalam.
Shakir, 28, adalah pemain kedua dari Kedah yang menyertai Perak selepas penjaga gol muda, Muhammad Azri Abdul Ghani bagi menggantikan pemain Kemboja, Thierry Chantha Bin yang tidak disambung kontrak.
Azri pula menggantikan Khairul Amri Salehuddin yang tidak diperbaharui kontraknya bagi musim hadapan.
Pada masa sama, skuad The Bos Gaurus turut mengikat bek kanan UiTM FC, Danish Haziq Saipul Hisham dalam usaha memantapkan benteng pertahanan pasukan itu yang bolos 19 gol pada musim lalu.
Adly Shah juga memberitahu, pasukan Perak akan terus menyandarkan harapan kepada tiga pemain import iaitu Guilherme De Paula, Leandro Dos Santos dan Raianderson Da Costa Morais atau Careca bagi mencapai sasaran musim hadapan.

Bagaimanapun, skuad kendalian Mehmet Durakovic itu kehilangan khidmat beberapa pemain besar seperti penyerang sensasi, Muhammad Shahrel Fikri Md. Fauzi yang memilih haluan ke Selangor.
Turut digugurkan daripada pasukan pada musim baharu nanti adalah Hafiz Ramdan, Ahmad Khairil Anuar Ahmad Zamri (Beto) dan K. Sathiya.


Kartel daging: Polis Johor siasatan bawah Seksyen 298 A Kanun Keseksaan
Oleh MOHD SHARKAWI LONDING

31 Disember 2020, 2:16 pm
JOHOR BAHRU – Polis Johor akan menyiasat satu laporan berhubung isu kartel daging sejuk beku dan pemalsuan dokumen yang dilakukan di sebuah gudang kartel di Senai di sini, mengikut Seksyen 298 A Kanun Keseksaan.
Ketua Polis Johor, Datuk Ayob Khan Mydin Pitchay berkata, laporan itu merupakan salah satu daripada 15 laporan polis berhubung kes terbabit yang diterima sejak awal Disember ini.
Menurutnya, laporan polis itu dibuat sebagai menyuarakan kebimbangan dan ketidakselesaan pihak terlibat terhadap isu ini kerana melibatkan agama.
“Seperti mana yang dimaklumkan Ketua Polis Negara, Tan Sri Abdul Hamid Bador, Kementerian Perdagangan Dalam Negeri dan Hal Ehwal Pengguna (KPDNHEP) akan menjalankan siasatan berhubung isu kartel daging ini.
“Pihak polis Bukit Aman akan buka kertas siasatan di bawah Seksyen 505(b) Kanun Keseksaan (kerana menyebabkan ketakutan dan kegentaran kepada awam).
“Tetapi ada satu laporan polis dibuat di Kulai oleh seorang ahli Parti Pribumi Bersatu Malaysia (Bersatu) Bahagian Kulai berhubung isu ini. Kertas siasatan dibuka mengikut Seksyen 298 A Kanun Keseksaan (melukakan perasaan umat Islam),”katanya.

Beliau berkata demikian pada sidang akhbar di Ibu Pejabat Polis Kontinjen ( IPK) Johor di sini hari ini.-K! ONLINE.


Kelantan United bawa semangat ‘Samurai Biru’
Oleh KOSMO!

31 Disember 2020, 2:15 pm
KELAB Kelantan United FC (KUFC) mempertaruhkan pengalaman Masashi Motoyama apabila menandatangani khidmat legenda bola sepak Jepun itu bagi memperkuatkan pasukan bagi menghadapi saingan Liga Malaysia (Liga M) khususnya Liga Premier musim depan.
Walaupun Motoyama sudah berusia 41 tahun tetapi ia tidak menghalang KUFC mengikat kontrak pemain tengah yang sudah 21 tahun mewarnai kancah bola sepak Jepun dengan meraih pelbagai kejuaraan antaranya enam kali juara Divisyen 1 Liga Jepun.
Kejayaan merantai khidmat bekas bintang Kashima Antlers dan skuad antarabangsa Jepun itu hasil perjanjian kerjasama strategik KUFC dengan pengeluar minuman probiotik terkemuka dunia, Yakult Malaysia.
Pengarah Urusan Yakult Malaysia, Hiroshi Hamada berkata, kerjasama itu juga melibatkan tajaan sebanyak RM250,000 selain perancangan program-program pembangunan akar umbi dengan pendedahan DNA bola sepak Jepun dalam pasukan KUFC.
“Saya melihat kemampuan KUFC untuk pergi lebih jauh dan memberikan saingan sengit kepada pasukan-pasukan lain pada musim 2021. Kami juga telah memperkenalkan Akira Hagashiyama sebagai ketua jurulatih dan pemain muda Jepun, Yuki Tanigawa.
“Kehadiran Motoyama juga sebahagian intipati kerjasama ini. Walaupun sudah berusia 41 tahun tetapi saya yakin dia mampu menyumbang sesuatu kepada pasukan ini,” katanya selepas majlis perjanjian di Hotel Ibis, Kota Bharu, Kelantan semalam.

Sementara itu, Presiden KUFC, Datuk Che Abdullah Mat Nawi yang juga Timbalan Menteri Pertanian dan Industri Makanan II menyifatkan, kerjasama itu bukan sahaja memberi manfaat kepada KUFC tetapi buat pembangunan bola sepak akar umbi di Kelantan.
“Istilah pembangunan akar umbi disebut-sebut, namun tiada tindakan susulun, maka semua itu hanya sembang kosong. Oleh itu, usaha yang giat harus diteruskan, kami harap kerjasama strategik ini akan memberi faedah kepada penduduk di negeri ini,’ jelasnya.


Lelaki curi komponen tembaga 45 kilogram dicekup
Oleh AIMUNI TUAN LAH

31 Disember 2020, 3:11 pm
GUA MUSANG – Kegiatan seorang lelaki yang aktif melakukan jenayah mencuri komponen tembaga di sebuah sekolah menengah di Sungai Asap di sini sejak tiga bulan lalu akhirnya terbongkar apabila dicekup polis kelmarin.
Pemangku Ketua Polis Daerah Gua Musang, Deputi Superintendan Sik Choon Foo berkata, siasatan mendapati, suspek berusia 24 tahun itu tidak sempat menjual hasil tembaga seberat 45 kilogram yang dianggarkan bernilai RM30,000.
Katanya, kejadian itu disedari oleh tukang kebun sekolah apabila terdengar bunyi yang mencurigakan dari arah longkang besar di belakang sekolah itu.
“Dalam kejadian kira-kira pukul 9 pagi itu, tukang kebun sekolah terdengar bunyi orang mengetuk besi dalam longkang besar.
“Dia telah membuat tinjauan sebelum melihat suspek sedang leka menggulung wayar tembaga. Tukang kebun itu telah meminta bantuan seorang pengawal keselamatan untuk menangkap suspek,” katanya.
Beliau berkata demikian pada sidang akhbar di Ibu Pejabat Polis Daerah Gua Musang di sini hari ini.

Choon Foo berkata, siasatan mendapati, suspek tinggal di Rancangan Kemajuan Tanah (RKT) Lembaga Kemajuan Kelantan Selatan (Kesedar) Jeram Tekoh telah mencuri kabel tembaga sebanyak tiga kali di sekolah itu sebelum ini.
Katanya, dengan penahanan suspek, polis percaya telah menyelesaikan kes kehilangan komponen tembaga yang berlaku di sekolah itu sejak beberapa bulan kebelakangan ini.
Tambahnya, kes disiasat mengikut Seksyen 379 Kanun Keseksaan kerana mencuri.


Dalang sebenar bakal didakwa minggu depan
Oleh MOHD AZLI ADLAN

31 Disember 2020, 2:31 pm
HULU TERENGGANU – Sebuah lagi syarikat pembekal daging dijangka akan dihadapkan di mahkamah pada minggu depan atas dakwaan membungkus semula daging dengan logo pengesahan halal palsu.
Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid berkata, syarikat yang beralamat di Johor itu merupakan dalang sebenar kegiatan pembungkusan semula daging dengan logo pengesahan halal palsu berkenaan.
“Sebenarnya, syarikat (Raihanah Cold Storage Sdn. Bhd.) yang didakwa di mahkamah semalam atas dakwaan mengangkut bungkusan daging terbabit menggunakan lori milik mereka yang tidak memiliki persijilan halal.
“Syarikat pembekal bungkusan daging yang dipek semula dengan logo pengesahan halal palsu pula akan didakwa pada masa terdekat, mungkin minggu depan mengikut Pejabat Pendakwa Raya,” katanya ketika ditemui selepas menyampaikan sumbangan Bank Makanan kepada mangsa banjir di Kampung Lubuk Periuk, Ajil di sini hari ini.
Rosol menjelaskan pendakwaan terhadap dalang sebenar sindiket pembungkusan semula daging dengan logo pengesahan halal tersebut tidak dapat dilakukan segera bagi menunggu keputusan ujian makmal terhadap produk berkenaan.
Beliau berkata, keputusan asid deoksiribonukleik (DNA) terhadap sampel daging yang dirampas itu penting untuk melengkapkan kertas siasatan bagi melakukan pertuduhan di mahkamah

“Saya difahamkan keputusan ujian makmal telah diawalkan dua minggu berbanding sebulan kebiasaannya kerana memahami isu tersebut telah menimbulkan kegusaran terhadap rakyat,” katanya.
Kosmo! hari ini melaporkan sebuah syarikat pembekal daging, Raihanah Cold Storage dan dua pengarahnya dihadapkan di Mahkamah Sesyen Johor Bahru atas pertuduhan menggunakan logo halal tanpa diperakui pihak berkuasa. – K! ONLINE


Jalan Universiti ditukar kepada Jalan Prof Diraja Ungku Aziz
Oleh MOHD YUNUS YAKKUB

31 Disember 2020, 2:37 pm
SHAH ALAM – Sultan Selangor, Sultan Sharafuddin Idris Shah telah memberi perkenan menamakan semula Jalan Universiti di Petaling Jaya dekat sini dengan nama Jalan Prof Diraja Ungku Aziz pada kadar segera.
Sultan Sharafuddin bertitah, ia sebagai mengabadikan nama tokoh tersohor tanah air bagi mengenang jasa dan bakti Allahyarham Profesor Diraja Ungku Abdul Aziz Ungku Abdul Hamid semasa hayatnya dalam bidang pendidikan dan ekonomi Melayu.
“Pemilihan Jalan Universiti untuk dinamakan semula kepada Jalan Prof Diraja Ungku Aziz adalah bertepatan kerana merupakan jalan pintu masuk utama ke pusat-pusat pengajian tinggi seperti Universiti Malaya (UM), Universiti Islam Antarabangsa dan Universiti MAHSA,” titah baginda menerusi laman rasmi Selangor Royal Office sebentar tadi.
Untuk rekod, Allahyarham Ungku Abdul Aziz pernah bertugas sebagai pensyarah di UM di Singapura bermula tahun 1952 hingga 1961 sebelum dilantik pula ke jawatan profesor dan seterusnya Dekan, Fakulti Ekonomi dan Pentadbiran, UM di Kuala Lumpur dari tahun 1962 sehingga 1965.
Jalan Universiti sepanjang 3.2 kilometer adalah jalan utama yang menghubungkan Petaling Jaya ke Kuala Lumpur. Ia dibina pada tahun 1960 dan merupakan jalan dua hala pertama di Malaysia.
Jalan itu menghubungkan ke jalan-jalan utama lain seperti Lebuhraya Persekutuan, Jalan Prof. Khoo Kay Kim, Jalan Dato’ Abu Bakar 16/1 dan Jalan Harapan.

Sultan Sharafuddin turut berkenan menerima menghadap anak Allahyarham, Tan Sri Dr. Zeti Akhtar Aziz bagi menyampaikan hasrat Baginda sekaligus memutuskan pertukaran nama jalan berkenaan.
Allahyarham Ungku Abdul Aziz meninggal dunia pukul 4 petang, pada 15 Disember lalu akibat sakit tua pada usia 98 tahun ketika menerima rawatan di Hospital Prince Court, Kuala Lumpur. -K!ONLINE


Kompaun jika berkumpul sambut Tahun Baru
31 Disember 2020, 3:08 pm
KUALA LUMPUR – Orang ramai berdepan tindakan kompaun sekiranya didapati berkumpul bagi sambutan Tahun Baru di kawasan Perintah Kawalan Pergerakan Bersyarat (PKPB).
Ketua Polis Negara, Tan Sri Abdul Hamid Bador berkata, PDRM akan membuat rondaan pada malam ini bagi memastikan tiada sebarang perhimpunan sambutan Tahun Baru di mana-mana tempat khususnya sekitar Lembah Klang.
“Sekiranya kita kesan masih ada yang ingkar untuk berkumpul, tindakan kompaun akan diambil serta merta.
“Tindakan ini diambil sejajar dengan prosedur operasi standard (SOP) Covid-19 yang ditetapkan Kementerian Kesihatan Malaysia (KKM),” katanya kepada Kosmo! dalam satu wawancara khas di Ibu Pejabat Polis Bukit Aman hari ini.
Dalam perkembangan sama, beliau memberitahu pihaknya menolak tiga permohonan meraikan sambutan tahun baru di ibu negara.
“Ketua Polis Kuala Lumpur telah menolak permohonan itu kerana kita bimbang tempat itu akan padat dengan kapasiti yang ramai sekiranya diluluskan,” ujarnya.

Tambah Abdul Hamid, orang ramai dinasihatkan agar terus mematuhi SOP ditetapkan KKM bagi memastikan rantaian Covid-19 diputuskan. – K! ONLINE


Agong, Permaisuri zahir ucapan Tahun Baharu 2021
Oleh MOHD RASDAN AHMAD

31 Disember 2020, 3:20 pm
PETALING JAYA – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah menzahirkan ucapan selamat menyambut Tahun Baharu 2021 kepada seluruh rakyat Malaysia di dalam negara mahu pun yang berada di luar negara.
Datuk Pengelola Bijaya Diraja Istana Negara, Datuk Ahmad Fadil Shamsuddin berkata, baginda berdua turut mengambil kesempatan untuk menzahirkan rasa syukur ke hadrat Ilahi kerana dengan limpah kurniaNya, Malaysia sentiasa dirahmati nikmat keamanan dan perpaduan meskipun sepanjang tahun 2020, negara yang kita cintai bersama ini dilanda pelbagai ujian.
“Ujian-ujian ini adalah sunnatullah bagi menguji hamba-hambaNya sebagaimana firman Allah yang bermaksud: Dia lah yang telah mentakdirkan adanya mati dan hidup (kamu) untuk menguji dan menzahirkan keadaan kamu yang lebih baik amalnya; dan Ia Maha Kuasa (membalas amal kamu), lagi Maha Pengampun.
“Penularan wabak Covid-19 yang melanda dunia dan negara sejak awal tahun memaksa rakyat menjalani kehidupan harian di luar kebiasaan dalam pelbagai aspek. Wabak ini juga bukan sahaja mengancam keselamatan diri, malah menjejaskan kesejahteraan ekonomi negara dan sosio-ekonomi rakyat,” ujar beliau melalui satu kenyataan hari ini.
Tambah beliau, baginda berdua amat prihatin terhadap nasib rakyat dan turut sama merasakan segala keperitan hidup rakyat, terutamanya golongan yang telah kehilangan orang tersayang mahupun punca pendapatan, akibat penularan wabak Covid-19 ini.
Baginda berdua turut menzahirkan harapan agar rakyat terus bersabar dan cekal dalam mengharungi dugaan ini dan sentiasa berdoa supaya musibah yang menimpa
pulih seperti sedia kala.

“Semoga dengan kehadiran vaksin Covid-19 pada awal tahun hadapan nanti akan dapat membantu melandaikan keluk pandemik dan memutuskan transmisi virus yang melanda negara sekian lamanya,” kata beliau.
Sementara itu, dalam menzahirkan rasa kegusaran terhadap kenaikan mendadak kes positif harian Covid-19, baginda berdua menasihati rakyat supaya sentiasa menjaga keselamatan dan kesihatan diri serta keluarga dengan berdisiplin mematuhi Prosedur Operasi Standard (SOP) yang ditetapkan oleh kerajaan.
Baginda berdua turut mengambil kesempatan ini menzahirkan setinggi penghargaan kepada wira dan wirawati petugas barisan hadapan di atas pengorbanan yang telah dicurahkan tanpa mengira masa dan penat lelah dalam memikul tanggungjawab memerangi wabak Covid-19 demi keselamatan rakyat dan kesejahteraan negara.
“Sesungguhnya, baginda berdua sentiasa inginkan kesejahteraan dan kemakmuran rakyat jelata terpelihara dan ianya amat bergantung kepada kestabilan politik dan pentadbiran negara.
“Dalam usaha untuk mengekalkan kestabilan tersebut, Seri Paduka Baginda berdua menasihati semua pihak, khususnya ahli-ahli politik, supaya mengurangkan agenda dan ketegangan politik.
“Sebaliknya, ahli-ahli politik disarankan untuk bersama berganding bahu dan memberi tumpuan membela kebajikan rakyat serta mengutamakan proses pemulihan ekonomi negara,” kata beliau.
Seharusnya jelas beliau, kita semua perlu sentiasa bermuhasabah untuk mengambil iktibar serta teladan daripada peristiwa dan cabaran yang telah dilalui pada tahun lalu untuk memperbaiki diri, keluarga, komuniti dan negara secara keseluruhannya.
“Sehubungan dengan itu, Seri Paduka Baginda berdua mendoakan agar keamanan dalam negara dapat dikekalkan berserta dengan keharmonian hubungan antara kaum, kemakmuran ekonomi dan kesejahteraan kehidupan rakyat Malaysia yang sentiasa berpegang pada prinsip rukun negara dan keluhuran Perlembagaan Persekutuan.
“Allah S.W.T sentiasa membantu orang-orang yang berusaha dan Seri Paduka Baginda berdua menzahirkan keyakinan bahawa dengan semangat perpaduan dan daya tahan yang jitu, kita mampu bersama menghadapi segala cabaran dan ujian,” kata beliau. – K! ONLINE.


Pemandu Kancil lawan arus kena tahan
Oleh MOHD YUNUS YAKKUB

31 Disember 2020, 1:39 pm
KUALA LANGAT – Seorang lelaki yang memandu Perodua Kancil secara melawan arus sehingga tular sebelum ini berjaya ditahan di tempat kerjanya di kargo Lapangan Terbang Antarabangsa Kuala Lumpur (KLIA), semalam.
Penahanan suspek berusia 40 tahun itu dilakukan pukul 5.30 petang oleh Bahagian Siasatan Dan Penguatkuasaan Trafik Ibu Pejabat Polis Daerah Kuala Langat.
Pemangku Ketua Polis Daerah Kuala Langat, Deputi Superintendan Kamalariffin Aman Shah berkata, siasatan awal mendapati lelaki tersebut mengidap penyakit sawan dengan tidak menyedari kelakuannya membawa kenderaan secara melawan arus di lampu isyarat Jalan Sungai Nangka di sini.
Katanya, suspek hanya menyedari sebaik keretanya berhenti dan dimaklumkan oleh orang awam terhadap aksi berbahaya itu.
“Hasil semakan mendapati suspek mengalami penyakit sawan sejak dua tahun lalu dan menerima rawatan di Hospital Banting dan Hospital Sri Kota Klang.
“Suspek juga menerima rawatan setiap dua bulan dengan mengambil ubat disarankan doktor serta kali terakhir rawatan pada Oktober lalu,” katanya ketika dihubungi Kosmo! di sini hari ini.

Kata beliau, hasil siasatan juga mendapati tindakan melawan arus adalah kali pertama dilakukan suspek dengan sebelum ini lelaki itu akan berhenti di tepi jalan sekiranya diserang penyakit berkenaan.
Ujar Kamalariffin, ujian darah suspek telah dilakukan bagi tujuan laporan toksikologi dadah dan alkohol di Hospital Banting bagi mengenal pasti sama ada suspek memang disahkan mengalami sawan semasa kejadian tersebut.
“Semakan rekod mendapati suspek mempunyai dua kesalahan lampau berkaitan trafik iaitu mengabaikan isyarat lalu lintas dan memandu secara laju.
“Kes disiasat mengikut Seksyen 42 Akta Pengangkutan Jalan 1987,” jelasnya.
Kosmo! semalam melaporkan polis memburu seorang lelaki yang dipercayai memandu kereta jenis Perodua Kancil secara melawan arus di Kilometer 1 Jalan Banting Jugra kelmarin. -K!ONLINE


Suspek bunuh kucing bunting direman empat hari
Oleh KOSMO!

31 Disember 2020, 1:35 pm
Oleh ISWAN SHAFIQ ISA
SEBERANG PERAI – Suspek wanita yang didakwa memukul seekor kucing bunting sehingga mati kelmarin direman selama empat hari bermula hari ini.
Perintah reman itu dikeluarkan Hakim Mahkamah Sesyen Bukit Mertajam di sini yang juga bertindak ysebagai Majistret Ahzal Fariz Ahmad Khairuddin.
Terdahulu, suspek berusia 51 tahun itu tiba di pekarangan mahkamah kira-kira pukul 10 pagi sambil diiringi anggota polis serta anggota penyiasat daripada Jabatan Perkhidmatan Veterinar (JPV) negeri.
Dia yang memakai baju lokap berwarna jingga dengan tangan bergari itu bagaimanapun kelihatan tenang sepanjang proses itu berjalan.
Dalam kejadian kira-kira pukul 1.20 petang di bawah sebuah pangsapuri di Pintas Kalui 1, Seberang Jaya di sini kelmarin, suspek dikatakan telah memukul dua ekor kucing yang sedang diberi makan oleh seorang rakan saksi kejadian.

Tindakan itu dipercayai dilakukan kerana berang dengan beberapa ekor kucing yang sebelum itu telah membuang najis di hadapan rumahnya di kawasan berkenaan.
Akibat kejadian itu, seekor kucing bunting mati, manakala seekor anak kucing luka pada mulut.
Kes itu disiasat di bawah Seksyen 29(1)(e) Akta Kebajikan Haiwan 2015 dan polis turut menyiasat kes tersebut di bawah Seksyen 324 Kanun Keseksaan selepas suspek dipercayai turut dipukul oleh beberapa individu susulan tindakan kejamnya terhadap kucing-kucing itu. – K! ONLINE


Lukaku dalam kelompok penyerang terbaik
Oleh KOSMO!

31 Disember 2020, 1:00 pm
MILAN – Bintang Inter Milan, Romelu Lukaku menganggap dirinya sebagai salah seorang daripada lima penyerang terbaik di dunia berdasarkan kecemerlangan semasa dipamerkan bersama pasukannya ketika ini.
Lukaku, 27, kembali mempamerkan prestasi terbaik sejak menyertai Inter daripada Manchester United pada Ogos tahun lalu apabila sudah menjaringkan 49 gol sepanjang dua musim bersama gergasi Itali itu.
Penyerang antarabangsa Belgium itu juga sudah meledak 11 gol daripada 12 perlawanan Serie A musim ini.
“Saya tidak mahu meletakkan ranking antara satu hingga lima tetapi saya sudah berada dalam kelompok itu jika dinilai berdasarkan prestasi lima bulan kebelakangan ini.
“Saya amat berbahaya apabila di hadapan gawang gol pihak lawan. Antara kekuatan utama saya ialah ketepatan rembatan dan kepantasan untuk menewaskan pemain lawan walaupun dalam situasi saya sedang membawa bola,” kata Lukaku.
Kehebatan Lukaku turut diiktiraf bekas penyerang Inter dan Itali, Christian Vieri yang percaya bintang Bayern Munich, Robert Lewandowski tidak mampu menjaringkan banyak gol jika bermain di bawah bimbingan Antonio Conte.

Sebagai rekod, Lukaku adalah penjaring terbanyak Belgium dengan 57 jaringan daripada 89 perlawanan, 25 gol mengatasi pencabar terdekat iaitu pemain sayap berbahaya Real Madrid, Eden Hazard. – AGENSI


Lelaki direman terlibat sindiket simpan harimau, gading gajah
Oleh BAHRUDDIN HATTA

31 Disember 2020, 1:57 pm
TANAH MERAH – Seorang lelaki yang dipercayai terlibat dengan sindiket penyimpanan bangkai harimau dan gading gajah di sebuah rumah di Kampung Bukit Tok Che Dol, Kampung Ipoh di sini direman selama empat hari bermula hari ini untuk membantu siasatan.
Perintah tahanan reman sehingga Ahad ini dikeluarkan terhadap suspek yang berusia 25 tahun oleh Majistret Mohd. Zul Zakiquddin Zulkifli.
Suspek ditahan reman untuk membantu siasatan polis mengikut Seksyen 28A Kanun Prosedur Jenayah.
Terdahulu, suspek tiba di pekarangan Mahkamah Majistret di sini pada pukul 7.50 pagi tadi dengan menaiki kenderaan Jabatan Perlindungan Hidupan Liar dan Taman Negara (Perhilitan) Kelantan.
Akhbar Kosmo! hari ini melaporkan polis berjaya membongkar tempat penyimpanan seekor harimau belang dan seekor harimau kumbang yang sudah mati diburu dalam serbuan di sebuah rumah di sini semalam.
Dalam serbuan pada pukul 7.40 pagi itu, polis turut merampas 10 batang gading gajah yang dipercayai akan dijual menerusi pasaran gelap di negara ini.

Ketua Polis Kelantan, Datuk Shafien Mamat berkata, dalam serbuan itu, polis menahan seorang lelaki berusia 25 tahun dipercayai penjaga rumah dan terlibat dalam sindiket penyimpanan spesies haiwan yang dilindungi itu.
Katanya, berdasarkan siasatan, dua ekor harimau berusia lebih 10 tahun dan gading-gading gajah itu dianggarkan bernilai RM500,000 mengikut harga pasaran telah disimpan di dalam peti sejuk di dalam rumah itu sejak April lalu.
Kes disiasat mengikut Seksyen 68 (1)(b) dan Seksyen 68 (2)(c) Pemuliharaan Hidupan Liar.


10 remaja terlibat aktiviti parti liar semasa PKP ditahan
Oleh NOR SHAFAWATI YUP

31 Disember 2020, 2:01 pm
PORT DICKSON – Tindakan 10 remaja yang tidak mengedahkan peraturan sepanjang Perintah Kawalan Pergerakan (PKP) dengan terlibat dalam aktiviti parti liar dan penyalahgunaan dadah memakan diri apabila mereka ditahan dalam serbuan di sebuah aparment di Teluk Kemang di sini semalam.
Ketua Polis Daerah Port Dickson, Superitenden Aidi Sham Mohamed berkata, bertindak atas maklumat pihak polis telah menyerbu sebuah bilik di apartment tersebut pada pukul 9 pagi dan menahan 10 remaja yang terdiri daripada enam lelaki dan empat perempuan.
“Kesemua remaja berusia antara 15 tahun hingga 17 tahun itu ditahan kerana disyaki memiliki cecair dipercayai dadah berbahaya.
“Selain itu, remaja yang berasal dari Selangor iaitu Kajang, Bangi dan Sepang itu turut dikompaun setiap seorang kerana tidak mematuhi prosedur operasi standard PKP,” katanya di sini hari ini.
Menurut Aidi Sham, kesemua remaja tersebut yang masih di bawah umur dikompaun kerana tidak mengamalkan norma baharu dengan berkumpul dalam ‘Private Party’ iaitu parti secara tertutup yang mana sukar untuk mengawal perilaku mereka.
“Mereka juga mungkin menjadi kontak rapat kerana berada dalam tempat sama untuk jangka masa panjang.

“Dalam serbuan itu, pihak polis turut merampas rokok elektronik (port vape) dan botol bewarna hitam masing-masing disyaki mengandungi cecair dipercayai dadah berbahaya seberat 0.1 gram,” katanya.
Jelas beliau, hasil pemeriksaan air kencing yang dijalankan mendapati kesemua remaja itu negatif dadah dan mereka tidak mempunyai rekod jenayah lampau.


Kes denggi meningkat di Negeri Sembilan
Oleh NOR AINNA HAMZAH

31 Disember 2020, 2:07 pm
SEREMBAN – Masyarakat di negeri ini dinasihatkan untuk terus melaksanakan pembersihan kawasan premis masing-masing sekurang-kurangnya 10 minit setiap minggu lebih-lebih lagi kes denggi didapati meningkat 24.8 peratus.
Pengerusi Jawatankuasa Bertindak Kesihatan, Alam Sekitar, Koperasi dan Kepenggunaan Negeri Sembilan, S. Veerapan berkata, bilangan kes denggi yang didaftarkan di negeri ini pada minggu ke-52 iaitu dari 20 Disember hingga 26 Disember adalah sebanyak 18 kes.
Menurutnya, kumulatif kes denggi yang didaftarkan sehingga minggu Ke-52 adalah sebanyak 2,876 kes berbanding 2,305 kes sehingga minggu yang sama tahun 2019.
“Terdapat peningkatan kes sebanyak 24.8 peratus berbanding tempoh yang sama tahun lalu dengan kumulatif kematian denggi sebanyak 10 kes sehingga iaitu bersamaan kadar kematian kes sebanyak 0.3 peratus berbanding 11 kes pada tempoh yang sama bagi tahun lalu,” katanya dalam satu kenyataan, di sini, hari ini.
Sementara itu, Veerapan berkata, sehingga 26 Disember lalu, kumulatif lokaliti wabak yang masih aktif ialah sebanyak tujuh lokaliti wabak dimana kesemuanya di daerah Seremban.
Menurutnya, taburan kumulatif kes denggi adalah sebanyak 2,459 kes di daerah Seremban, Tampin (98), Port Dickson (90), Jempol (80), Rembau (69), Jelebu (54) dan Kuala Pilah (26).-K! ONLINE


Ketua gengster Lima Warna diburu
Oleh MOHD SHARKAWI LONDING

31 Disember 2020, 1:45 pm
JOHOR BAHRU – Ketua kumpulan kongsi gelap Ngo Seik Kee Lima Warna diburu Polis Johor bagi membantu siasatan berhubung kejadian bunuh seorang penarik kereta, di Kilometer 40.1 Lebuh Raya Utara-Selatan arah selatan berhampiran Sedenak, Kulai dekat sini 20 Disember lalu.
Ketua Polis Johor, Datuk Ayob Khan Mydin Pitchay berkata, suspek yang diburu dikenali sebagai Tan Kim Boon berusia 36 tahun dipercayai masih berada di negeri ini.
Menurutnya, alamat terakhir lelaki itu ialah di Jalan Putih, Taman Bukit Pasir, Batu Pahat.
“Dalam siasatan kes ini, polis Johor telah menahan seramai 12 ahli geng Lima Warna sudah ditangkap.
“Susulan itu, semalam lima daripada mereka sudah didakwa mahkamah (Mahkamah Majistret Kulai) mengikut Seksyen 302 Kanun Keseksaan dibacakan bersama Seksyen 34 Kanun Keseksaan bersama seorang masih bebas,”katanya.
Beliau berkata demikian pada sidang akhbar di Ibu Pejabat Polis Kontinjen (IPK) Johor di sini hari ini.

Ayob Khan berkata, suspek yang diburu disyaki merupakan dalang utama kejadian pergaduhan dua kumpulan kongsi gelap yang aktif melakukan kegiatan menarik kereta yang lari daripada bayaran bank.
Pada 20 Disember lalu, seorang penarik kereta yang dikenali sebagai Ram ditemukan mati di dalam longkang di Kilometer 40.1 Lebuhraya Utara-Selatan berhampiran Sedenak, Kulai dekat sini.
Mangsa berusia 34 tahun itu ditemui meninggal dunia dalam keadaan terbaring dengan beberapa tetakan dan kecederaan pada anggota badan serta kepala.-K! ONLINE.


Muncul lima pasukan terbaik sasaran Akram
Oleh MUHAMMAD ZUHAILY BADLISHAH

31 Disember 2020, 2:00 pm
PEMAIN tengah bertahan Kuala Lumpur United FC, Muhammad Akram Mahinan memasang impian besar untuk memastikan mereka mampu muncul antara pencabar dalam saingan Liga Super musim depan selepas melanjutkan kontrak selama setahun lagi bersama pasukan itu.
Akram, 27, percaya ramuan pemain tempatan dan import berkualiti, selain pengurusan yang komited mampu membolehkan The City Boys memberi saingan sengit kepada gergasi-gergasi tanah air dalam usaha memecah masuk dalam kelompok lima terbaik Liga Super 2021.
“Tanggungjawab semakin besar kerana tahun depan kami akan bersaing pada Liga Super. Saya harap dapat beri prestasi lebih baik kepada Kuala Lumpur (KL) yang telah menawarkan kontrak setahun lagi kepada saya.
“Sasaran peribadi saya mahu memastikan KL dapat menduduki kelompok lima terbaik (Liga Super). Berdasarkan kualiti pemain sedia ada dengan kemasukan import dan muka-muka baharu, saya percaya ia boleh dilakukan.
“Pihak pengurusan juga dilihat serius menguatkan pasukan. Jadi, kami juga akan cuba jadi pencabar untuk tempoh setahun sahaja,” katanya ketika dihubungi Kosmo! semalam.
Kemampuan jentera serangan KL bimbingan pengendali dari Chile, Simon Elissetche dilihat lebih menyerlah dengan kemasukan dua pemain berbisa dalam jentera serangan baru-baru ini iaitu Mohd. Safee Mohd. Sali dan Muhammad Hadin Azman.

Ketua Pegawai Eksekutif Kuala Lumpur United FC, Stanley Bernard dikatakan mempunyai perancangan lebih menarik untuk memastikan pasukan itu kembali menikmati zaman kegemilangan seperti era 80-an.